Ekspresi Seni Lukis Aksi dan Fantasi Ngdawiyah Ismail

Untuk mendapatkan maklumat terkini, ikuti kami melalui Telegram

Sepanjang dua dasawarsa ini, minat masyarakat terhadap seni lukis semakin bertambah dari tahun ke tahun. Hal ini dapat dilihat dengan kewujudan para pelukis yang hebat di negara ini dalam pelbagai jenis dan aliran lukisan, seperti surealisme, impresionisme dan kubisme, yang setanding dengan pelukis antarabangsa. Pelbagai pengiktirafan telah diberikan oleh pihak luar terhadap para pelukis tempatan dengan kemahiran dan bakat yang ditampilkan, seperti anugerah seni, pameran antarabangsa, dan sebagainya.

Walaupun begitu, rata-rata masyarakat mungkin tidak mengetahui kewujudan “pelukis aksi” di Malaysia. Lukisan aksi, atau lebih dikenali sebagai gesture painting, merupakan satu daripada genre lukisan yang terkenal di dunia dengan gaya sapuan cat secara spontan ke kanvas, bukannya diaplikasikan secara berhati-hati, untuk mendapatkan kesan titisan dan percikan yang menarik. Di Malaysia, tidak banyak pelukis yang menjadikan gaya lukisan aksi sebagai identiti dalam berkarya, namun bagi Ngdawiyah Ismail, gaya ini memberikan kebahagiaan dan kebebasan terhadap jiwa seninya.

Pertama kali melihat video Ngdawiyah melukis di Facebook, penulis yakin bahawa beliau ini bukanlah calang-calang pelukis. Masakan tidak, aksi Ngdawiyah melukis sambil menari mengikut rentak muzik yang dimainkan sungguh menakjubkan dan memukau mata para penonton yang melihatnya. Lantaran itu, sidang editorial Dewan Budaya membuat keputusan untuk ke Kelantan dengan satu matlamat, iaitu untuk mengenali dengan lebih dekat karyanya dan melihat dengan mata sendiri kehebatan melukis susuk tubuh yang berasal dari Grik, Perak ini.

Ngdawiyah, atau lebih mesra disapa sebagai Gee, memulakan perjalanan seni dengan melukis dan menjual lukisan potret seawal usia 15 tahun. Sejak zaman persekolahan, beliau banyak menghabiskan masa untuk melukis. Yang menariknya, beliau pada ketika itu menuntut di Sekolah Menengah Teknik Lebuh Cator, Ipoh, atau kini dikenali sebagai Kolej Vokasional Lebuh Cator, tidak pernah mengikuti pendidikan secara formal dalam bidang seni lukis dan hanya dijadikan sebagai hobi.

Kejayaan Ngdawiyah memenangi Hadiah Melukis Potret Peringkat Sekolah Negeri Perak pada tahun 1990 menjadi titik tolak kepada beliau untuk bergiat secara aktif dalam bidang seni lukis. Beliau yang pernah dianugerahkan sebagai pelajar terbaik bagi sekolah vokasional pada tahun 1992 menyatakan bahawa penghijrahan beliau daripada bidang elektronik kepada bidang seni merupakan suatu keputusan yang tepat dalam hidupnya.

Dalam penghasilan setiap karyanya, Ngdawiyah sentiasa mempunyai idea atau lakaran dalam mindanya untuk melahirkan perasaan melalui limpahan warna. Bakat seni lukis dalam dirinya diwarisi daripada ibunya. Bahkan, melalui ibunya juga, Ngdawiyah belajar beberapa teknik lukisan. Menurut beliau, antara idola dalam bidang seni lukis termasuklah Leonardo Da Vinci kerana kegeniusan pelukis itu mencipta penceritaan dalam karya lukisannya. Bagi beliau, lukisan yang baik ialah lukisan yang mampu untuk bercerita kepada khalayak.

Menceritakan pengalaman hidupnya, wanita kental berusia 46 tahun ini menyatakan bahawa pernah bekerja sebagai penebar roti canai dan penjual burger untuk kelangsungan hidup. Pengalaman tersebut mengajarnya erti kecekalan dan mahu mengekspresikan kehidupannya melalui lukisan. Sebelum bergiat secara aktif dalam bidang seni lukisan, Ngdawiyah juga pernah bekerja sebagai pereka grafik bebas dan aktif menghasilkan rekaan grafik, khususnya penerbitan buku.

Pengalaman menjadi pereka grafik bebas banyak membantu dan memberikan kesan terhadap penglibatan beliau dalam bidang seni lukisan kerana perlu bermain dengan imaginasi yang mampu difahami oleh para pembaca. Dalam hal ini, beliau pernah memenangi anugerah buku grafik terbaik berdasarkan lakaran yang dihasilkan dengan gabungan warna dan subjek yang berkaitan rapat dengan pengalaman hidupnya.

Sidang editorial Dewan Budaya tiba di satu rumah yang terletak di Kubang Batang, Pasir Mas, dengan berpandukan lokasi yang dihantar melalui aplikasi Whatsapp oleh Siti Zuraida Awang, AJK Pemasaran Persatuan Seniman dan Warisan Kelantan dan juga rakan karib Ngdawiyah. Melihat bentuk luaran rumah banglo itu, tiada apa-apa yang membezakannya dengan deretan rumah di kawasan itu, selain dipenuhi dengan rimbunan pohon yang menghijau.

Sebaik sahaja melangkah masuk ke ruang tamu rumah itu, kami terpegun melihat lukisan seakan-akan “hidup” yang memenuhi setiap inci dinding, lantai dan siling rumah itu. Lukisan ala-ala tujuh dimensi itu memaparkan watak daripada sebuah buku yang berjudul Hikayat Kota Dewa hasil tulisan Faran Yusof. Yang menariknya, lukisan tersebut dihasilkan oleh Ngdawiyah seorang diri sejak tahun 2018, bermula dari ruang dapur dan kini hampir siap sepenuhnya hingga ruang tamu.

Menurut Siti Zuraida, yang juga merupakan pemilik rumah tersebut, idea asal menjadikan rumahnya sebagai muzium bermula apabila Ngdawiyah datang ke rumah ini untuk melukis di satu ruangan sebagai hadiah kepadanya. Beliau yang amat meminati seni lukisan memberikan kepercayaan kepada Ngdawiyah untuk “menghias” rumah tersebut dengan hasil tangan sahabat karibnya itu. Bagi Siti Zuraida, keperibadian Ngdawiyah yang jujur dalam setiap perbuatan dan pengkaryaannya membuatkan beliau yakin untuk membenarkan rumahnya dijadikan muzium.

Dalam diri saya ini penuh dengan sifat kasih sayang. Apabila saya melihat Ngdawiyah melukis watak Hikayat Kota Dewa ini, naluri saya mengatakan bahawa lukisan ini dapatkan menenangkan perasaan saya. Daripada situlah timbulnya idea untuk menjadikan rumah ini sebagai muzium tujuh dimensi berdasarkan watak dalam hikayat tersebut. – Siti Zuraida

Sejak itu, Ngdawiyah dan Siti Zuraida telah bekerjasama dengan penulis hikayat tersebut untuk menjayakan projek muzium tujuh dimensi yang pertama di Malaysia. Pada awalnya, lukisan tersebut hanyalah dilukis di satu sudut di bahagian dapur yang mengambil masa selama dua bulan untuk disiapkan. Dengan sokongan ahli keluarga Siti Zuraida dan penat lelah Ngdawiyah melukis sehingga pernah tidak tidur selama dua hari, kini rumah ini dijangka siap sepenuh sebagai muzium menjelang penghujung tahun ini.

Cabaran utama projek ini ialah untuk menghasilkan 313 watak hikayat dalam bentuk lukisan. Sepanjang proses tersebut, Ngdawiyah perlu membaca dan memahami lebih dahulu jalan penceritaan novel tersebut. Selepas itu, beliau menghasilkan sinopsis inti pati ringkas setiap bab dalam novel tersebut dan mula melakar setiap watak satu demi satu. Selepas selesai proses lakaran itu, beliau  menyusun semula lakaran tersebut mengikut alur penceritaan sebelum dipindahkan dalam bentuk lukisan.

Proses penghasilan setiap watak dalam novel tersebut turut mempunyai cabarannya yang tersendiri. Sebagai contohnya, penulis novel tersebut memberikan cabaran kepada Ngdawiyah untuk menghasilkan watak Tok Jubah, iaitu satu watak yang sangat menakutkan, menggunakan subjek sehelai rambut. Dalam hal ini, Ngdawiyah perlu menggunakan daya imaginasinya untuk mencipta dan menggambarkan watak Tok Jubah itu berdasarkan ciri-ciri yang ditulis dalam novel dan gambaran yang diberikan oleh Faran Yusof. Maka itu, beliau mencipta watak lakaran Tok Jubah dengan tidak menampakkan mukanya dan hanya memaparkan rambut. Antara watak terawal yang dicipta oleh beliau termasuklah watak Tok Jubah dan Nagasari.

Penghasilan lakaran setiap watak bermula dengan watak yang mudah lebih dahulu. Faran Yusof memberikan gambaran tentang watak itu kepada Ngdawiyah sebelum beliau menterjemahkannya dalam bentuk lukisan. Bagi beliau, watak yang dilakarkan perlu lain daripada lain dan tiada pengaruh luar, seperti watak novel Harry Potter, bahkan lebih hebat berbanding lakaran watak novel fantasi Barat itu. Hasil lakaran watak tersebut akan dilukis di setiap penjuru rumah ini sebagai bahan bukti dan rujukan orang ramai, seakan-akan seperti sedang membaca Hikayat Kota Dewa apabila melihat lukisan yang dihasilkan dalam rumah ini.

Proses penghasilan watak tersebut mempunyai dua fasa, iaitu proses lakaran dalam kertas dan seterusnya menggunakan perisian Adobe Photoshop. Proses ini memerlukan kemahiran melukis dan kebolehan menggunakan perisian grafik dengan baik bagi membolehkan watak tersebut dihasilkan dengan cantik. Beliau berasa bersyukur kerana berpeluang mempelajari kemahiran perisian grafik ketika bekerja sebagai pereka grafik. Hal ini sangat penting pada era ini untuk tujuan pendokumentasian dan juga menyesuaikan diri dengan seni grafik digital.

Tambah Ngdawiyah, pengetahuannya dalam bidang elektrik pada zaman persekolahan dapat diaplikasikan dalam projek muzium tujuh dimensi ini. Hal ini dikatakan demikian kerana untuk menghasilkan kesan yang membuatkan lukisan itu kelihatan seperti “hidup”, beliau perlu memasang beberapa peralatan elektronik, seperti lampu dan pancaran cahaya, untuk digabungkan dengan lukisan yang dihasilkan. Projek ini sememangnya memberikan kepuasan kepada dirinya kerana dapat menggabungkan seni lukis dengan kemahiran bertukang dan elektronik yang dipelajarinya di sekolah.

Satu daripada keistimewaan Ngdawiyah dalam bidang seni lukis ini ialah teknik “lukisan aksi”, iaitu melukis sambil mengikut rentak muzik. Beliau gemar menggunakan muzik dalam setiap karya yang dihasilkan kerana membantu memberikan ekspresi tanpa sedar yang lebih baik ketika melukis. Maka itu, setiap lukisan yang dihasilkan dalam rumah ini turut menggunakan gaya lukisan “aksi”. Yang menariknya, setiap lagu yang dimainkan perlu selaras dengan watak atau keadaan yang ingin dilukis. Jika lukisan itu memerlukan “suasana” meriah atau watak ceria, maka lagu rancak akan dimainkan, dan begitu juga sebaliknya.

Dalam hal ini, Ngdawiyah menyatakan bahawa beliau sangat teruja ketika melukis lukisan aksi, dan menjadikannya sebagai fokus utama dalam pengkaryaan dan identiti dirinya. Bagi dirinya, tidak semua orang menyukai bidang seni lukis, tetapi jika digabungkan dengan muzik, pastinya dapat menarik perhatian mereka kerana semua orang menyukai muzik. Bahkan, melukis dan mendengar muzik merupakan satu daripada terapi yang berkesan bagi mereka yang mengalami tekanan atau keletihan.

Disebabkan oleh keunikan gaya lukisannya, Ngdawiyah sering menerima undangan untuk membuat persembahan dalam pelbagai majlis di sekitar negeri Perak. Pada kebiasaannya, persembahan dalam gimik perasmian mengambil masa kira-kira tujuh minit dengan menggunakan lagu genre epik atau lagu yang bersesuaian dengan tema majlis tersebut. Persembahan gimik perasmian yang paling diingati pernah dilakukan oleh Ngdawiyah ialah ketika melukis lukisan aksi di panggung wayang TGV Kuala Lumpur yang dihadiri oleh pengarah terkenal, Dato Yusoff Haslam dan delegasi dari China.

Beliau pernah bekerjasama dengan kerajaan negeri Perak dalam satu projek lukisan “World of Bunder Asia Painting Show Music Perak”. Antara usaha beliau untuk mempromosikan lukisan aksi ialah memuat naik video penghasilan lukisan aksi ke platform YouTube. yang memiliki pengaruh yang sangat besar pada peringkat global. Selain itu, Ngdawiyah juga membuat siaran langsung melukis lukisan watak Hikayat Kota Dewa di Facebook dan mendapat sambutan yang menggalakkan daripada masyarakat.

Sepanjang penglibatan Ngdawiyah dalam dunia seni lukis ini, beliau menjadikan seni sebagai wadah untuk merapatkan hubungan sesama manusia. Bagi beliau, seni itu penuh dengan nilai kasih sayang, dan semua orang, tanpa mengira umur, pangkat dan darjat, berhak menikmati nilai yang terdapat pada seni. Pada kebiasaannya, beliau tidak menetapkan kadar bayaran yang tidak munasabah bagi setiap karya lukisannya kerana baginya, jalinan hubungan baik lebih penting berbanding wang ringgit.

Perjalanan karier Ngdawiyah sebagai pelukis bermula dengan lukisan realistik, potret, abstrak, dan kemudiannya terjun ke dalam lukisan aksi fantasi. Beliau menyatakan bahawa gabungan ciri-ciri lukisan realistik dan abstrak berjaya menghasilkan lukisan fantasi yang menarik. Tambahnya lagi, beliau turut menggabungkan gaya lukisan lama, seperti zaman Renaissance, dengan gaya warna moden untuk menghasilkan lukisan fantasi. Gabungan warna gaya lukisan lama dengan lukisan fantasi moden ini menghasilkan warna purba fantasi dengan gaya lukisan aksi.

Selain menghasilkan karya untuk dijual atau dipamerkan, Ngdawiyah turut terbuka untuk menerima undangan mengajar masyarakat awam tentang seni lukis, terutamanya lukisan aksi. Pada kebiasaannya, beliau akan mengajarkan teknik lukisan aksi kerana teknik ini tidak banyak dipraktikkan oleh pelukis tempatan. Beliau turut mempunyai kumpulan lukisan aksi tersendiri di Perak, iaitu Ngdawiyah Gesture Drawing Team. Setiap undangan yang diterima, tiada yuran atau bayaran yang akan dikenakan untuk mempelajari teknik lukisan daripada beliau. Tiada juga had umur dan bangsa yang ditetapkan oleh beliau untuk mempelajari teknik lukisan ini.

“Kelas pengajaran lukisan ini dapat memupuk semangat perpaduan dalam kalangan rakyat Malaysia kerana mereka bersama-sama mengambil bahagian dalam kelas lukisan yang dianjurkan. Dalam hal ini, saya suka memberikan keyakinan kepada masyarakat untuk melukis atau melakukan apa-apa sahaja dalam kehidupan, asalkan memiliki keyakinan diri,” ujar Ngdawiyah ketika ditemu ramah oleh sidang editorial Dewan Budaya.

Dalam hal ini, tujuan utama Ngdawiyah untuk mengajar teknik lukisan “gesture” atau aksi kepada masyarakat kerana apabila berjaya menguasai teknik tersebut, maka mereka mudah untuk melukis pelbagai genre lukisan yang lain, seperti potret, abstrak dan sebagainya. Untuk menjadi pelukis yang berjaya, seseorang itu harus menguasai teknik lukisan aksi kerana teknik itu merupakan teknik asas dalam lukisan. Teknik aksi ini juga dapat memupuk keyakinan diri seseorang dan juga menjadi terapi minda.

Secara umumnya, teknik lukisan aksi ini lebih tepat berbanding lakaran. Kemahiran terpenting yang perlu dikuasai oleh pelukis untuk mahir dalam teknik ini ialah kemahiran bermain dengan garisan. Melalui teknik lukisan aksi, khalayak dapat melihat cerminan emosi pelukis berdasarkan kepada garisan yang terdapat pada lukisan tersebut kerana teknik ini memerlukan pelukisnya memasukkan emosi dalam lukisan. Lukisan yang menggunakan teknik ini dikatakan jujur kerana merupakan luahan perasaan pelukis. Teknik lukisan ini sewajarnya diajarkan kepada para pelajar sejak sekolah rendah bagi mengetahui cara mengekspresikan diri dan nilai yang terdapat dalam seni lukisan aksi ini.

Kini, beliau merancang untuk membuat kombinasi antara persembahan muzik tradisional yang diadakan secara langsung dengan demonstrasi lukisan aksi untuk menarik perhatian lebih banyak orang. Tambahnya lagi, kombinasi tersebut sangat unik kerana tidak pernah diadakan sebelum ini di negara ini. Dalam setiap aksi melukisnya, Ngdawiyah tidak mengehadkan pilihan genre muzik dan memainkan setiap genre muzik berdasarkan perasaan yang ingin disampaikan dalam lukisan.

Apabila menceritakan tentang perkembangan seni lukis tanah air, Ngdawiyah berpandangan bahawa seni itu tidak akan mati, tetapi hanya zaman yang membezakannya. Dalam hal ini, golongan muda kini dilihat lebih menonjol dalam bidang seni kerana perkembangan teknologi masa kini. Seni pada zaman ini lebih banyak dihasilkan secara digital menggunakan komputer, berbanding di atas kanvas atau kertas. Bagi beliau, satu cara terbaik untuk mendapatkan hasil seni yang optimum pada masa ini ialah menggabungkan kedua-dua kaedah era dahulu dan kini.

“Kedua-dua generasi, iaitu generasi lama dan baharu, harus saling bekerjasama dan belajar antara satu sama dengan yang lain untuk membaiki dan meningkatkan kemahiran mereka, tidak kira dalam bidang apa-apa sekali pun. Perkembangan teknologi maklumat era moden banyak memberikan kelebihan kepada generasi muda kerana mereka lebih terdedah kepada limpahan maklumat daripada internet. Mereka dapat mempelajari sesuatu perkara dengan lebih pantas dan banyak berbanding dengan generasi terdahulu,” kata Ngdawiyah.

Terkenal sebagai seorang pelukis potret dan abstrak, Ngdawiyah mengakui bahawa beliau tidak pernah terfikir untuk melukis lukisan fantasi purba. Peluang untuk menghasilkan lukisan fantasi purba berdasarkan watak Hikayat Kota Dewa memberikan nafas baharu bagi dirinya dan berjaya menarik minat masyarakat untuk melihatnya. Menurut beliau, waktu yang sesuai untuk melukis lukisan fantasi ialah pada waktu malam.

“Cuaca memainkan peranan dalam penghasilan warna ketika proses melukis. Apabila melukis pada waktu siang, kita cenderung untuk mengambil warna yang berunsur panas kerana pengaruh cuaca. Lukisan fantasi sesuai dilukis pada waktu malam kerana suasana pada ketika itu sejuk dengan cahaya yang suram. Apabila melukis pada cahaya yang suram, kita terdorong untuk menggunakan warna yang suram, tetapi terang. Hal ini merupakan tip untuk menghasilkan lukisan yang mempunyai warna yang sesuai dan cantik,” katanya.

Secara puratanya, modal yang diperlukan untuk menyiapkan muzium tujuh dimensi ini mencecah RM45 ribu secara keseluruhan. Kos pembelian cat sahaja hampir mencecah RM15 ribu memandangkan cat yang digunakan diimport dari luar negara bagi menjaga kualiti. Proses menyiapkan muzium ini sememangnya memakan masa yang panjang kerana di samping melukis, Ngdawiyah perlu mencipta konsep, menyusun turutan babak berdasarkan novel tersebut untuk diterjemahkan dalam bentuk lukisan dan mencipta tarikan baharu untuk menarik perhatian khalayak. Usaha untuk menyiapkan muzium tersebut turut dibantu oleh ahli keluarga Siti Zuraida dan penduduk setempat. Hal ini jelas membuktikan bahawa seni berupaya merapatkan hubungan sesama manusia.

Pengalaman melawati muzium tujuh dimensi ini sudah tentunya berbeza berbanding melawat muzium lain yang terdapat di negara ini. Pelawat akan merasai pengalaman baharu menikmati lukisan menggunakan setiap pancaindera. Dalam hal ini, Ngdawiyah perlu mencipta bahan paparan yang sesuai dengan latar yang terdapat dalam novel tersebut bagi memaksimumkan penggunaan pancaindera pelawat. Pengalaman beliau ketika menetap di Eropah selama dua bulan digunakan untuk mencipta konsep muzium tujuh dimensi ini. Muzium di Eropah misalnya, konsep penceritaan narator secara maya digunakan untuk menyampaikan maklumat kepada pelawat. Ngdawiyah mahu menggunakan konsep itu dalam muzium tersebut untuk menarik perhatian masyarakat.

Pada akhir pertemuan kami, Ngdawiyah menyatakan hasratnya untuk mewujudkan satu galeri kesenian di tempat kelahirannya iaitu di Perak. Galeri itu bukan sekadar galeri biasa, tetapi menjadi pusat sehenti kesenian dengan mengalu-alukan kedatangan masyarakat untuk berkarya di situ. Galeri itu juga dapat menjadi inspirasi kepada masyarakat, khususnya golongan muda untuk berjaya dalam bidang kesenian, dan menjadi satu daripada tarikan pelancongan dalam negara. Bagi Ngdawiyah, bakat yang dikurniakan dan pengalaman yang diperoleh sepanjang perjalanan bergelar insan seni tidak akan disia-siakan dengan mengembalikannya kembali untuk kegunaan masyarakat.


Kisah di Sebalik Khazanah Blok Batik Terengganu

Untuk mendapatkan maklumat terkini, ikuti kami melalui Telegram

Batik Terengganu amat terkenal dalam kalangan masyarakat tempatan dan pelancong asing kerana kaya dengan nilai estetika dan halus pembuatannya. Selain itu, kain batik Terengganu juga dikenali dengan sifat kainnya yang sejuk dan selesa dipakai oleh pengguna. Keunikan corak yang dihasilkan pada batik Terengganu membuatkan banyak hati terpesona dengan keindahannya dan menjadi sebutan masyarakat tempatan dan pelancong luar negara. Di sebalik kehalusan seni pembuatannya sudah pasti ada kudrat dan semangat yang tidak pernah mengalah yang mengharungi kesukaran mencipta dan mengusahakan corak batik Terengganu yang merupakan lambang warisan tradisional negeri ini.

Proses penghasilan blok dan corak batik tidaklah semudah seperti yang disangkakan oleh masyarakat. Proses tersebut memerlukan fokus dan ketekunan yang tinggi bagi menyiapkan sarang blok tersebut. Walau bagaimanapun, kini, pembuat sarang blok batik Terengganu kian pupus kerana kurangnya pendedahan terhadap generasi muda untuk mempelajari dan mewarisi kemahiran pembuatan sarang blok batik. Hal ini dikatakan demikian kerana generasi muda kini lebih cenderung untuk bekerja di pejabat atau bekerja dalam sektor ekonomi, sehingga menyumbang kepada kepupusan pembuat sarang blok batik di Terengganu.

Zakaria Ismail, 62 tahun, atau lebih selesa dikenali sebagai Pak Ya, sememangnya sudah tidak asing lagi dalam dunia penghasilan batik tanah air. Beliau merupakan satu-satunya pakar pembuat blok batik di Terengganu yang masih aktif hingga kini. Menurut Pak Ya ketika ditemui di rumahnya yang terletak di Kampung Ladang, Kuala Terengganu, proses mengecop batik tidaklah sukar, tetapi untuk membentuk corak di blok dan cara menggunakan blok merupakan cabaran utama dalam pembuatan batik. Jika tidak menguasai kemahiran asas tersebut, maka sukar untuk menghasilkan batik yang berkualiti. Bagi dirinya, proses pembuatan dan penjagaan blok dan cop batik lebih sukar daripada menjaga anak kecil, tetapi jika seseorang itu sudah menguasai kemahiran tersebut, maka proses pembuatannya menjadi mudah.

Sebagai seorang tenaga pengajar blok batik, beliau tidak keberatan untuk memberikan tunjuk ajar kepada generasi muda untuk mempelajari kesenian pembuatan blok. Pak Ya sentiasa terbuka dan tidak pernah memilih bulu untuk belajar dengannya. Hingga kini, beliau mempunyai para pelajar berbilang bangsa, seperti Melayu, Cina, India, malahan pelancong asing juga belajar kemahiran pembuatan blok batik dengan Pak Ya.

Secara umumnya, pembuatan batik di Terengganu mempunyai pelbagai jenis, antaranya termasuklah batik canting dan batik blok. Dalam hal ini, proses pembuatan batik blok mengambil masa yang lama berbanding jenis batik yang lain kerana memerlukan kemahiran untuk menghasilkan blok. Pada kebiasaannya, pereka akan memberikan rekaan corak kepada Pak Ya untuk menghasilkan sarang blok batik. Pak Ya akan menyesuaikan rekaan asal dengan penghasilan sarang blok yang ingin digunakan ketika proses mengecop. Proses penghasilan sarang blok ini bergantung kepada kesukaran bentuk motif yang diminta oleh pelanggan. Pada kebiasaannya, Pak Ya mengambil masa selama empat hingga lima hari untuk menyiapkan satu bentuk motif sarang blok.

Proses penghasilan sarang blok batik melibatkan bahan seperti tembaga, playar, gunting dan pisau. Proses penghasilan sarang blok itu dilakukan dengan mencantumkan corak satu per satu ke dalam sarang blok tersebut. Teknik ini merupakan cara tradisional dengan menggunakan kemahiran tangan. Pak Ya telah berkecimpung dalam dunia pembuatan sarang blok batik Terengganu ini semenjak dari kecil lagi. Ketika berusia 11 tahun, beliau telah mempelajari asas pembuatan sarang blok batik di kampungnya iaitu Kampung Ladang.

Pada zaman dahulu, industri batik di Kampung Ladang sangat besar kerana kebanyakan penduduknya menghasilkan batik. Pak Ya menyatakan bahawa dia pernah mempunyai bengkel yang besar di sana ketika mengusahakan perusahaan batik. Bengkel beliau banyak dikunjungi oleh pelancong asing untuk mempelajari teknik mengecop batik. Maka itu, tidak hairanlah beliau tidak begitu dikenali di Malaysia, tetapi terkenal di luar negara seperti di United Kingdom dan Amerika Syarikat.

Menurut Pak Ya, beliau mula mempelajari kemahiran pembuatan blok batik kerana tertarik apabila melihat kemahiran jirannya mengecop batik di kampungnya. Pada usia 18 tahun, atas dorongan bapa saudaranya, Pak Ya memberanikan diri untuk menceburi bidang ini dengan lebih mendalam dengan berhijrah ke Indonesia bagi memantapkan kemahiran dan ilmu batiknya tajaan Majlis Amanah Rakyat.

Ketika di Indonesia, Pak Ya bukan sahaja mendalami ilmu pembuatan sarang blok batik, bahkan beliau juga mempelajari selok-belok pembuatan batik tempatan. Setelah enam tahun berkelana di negara orang, ketika berumur 24 tahun, Pak Ya pulang ke tanah air dan membuat batik dengan menggunakan teknik yang dipelajarinya ketika belajar di Indonesia. Pembuatan batik Malaysia dan Indonesia masing-masing mempunyai gaya dan keunikan yang tersendiri.

Kini, selain menerima pesanan rekaan blok batik, Pak Ya turut banyak menerima undangan untuk memberikan tunjuk ajar kepada para pelajar tempatan. Dalam setiap sesi pengajaran, Pak Ya menegaskan bahawa seseorang itu harus lebih dahulu menguasai kemahiran asas pembuatan blo batik, seperti membentuk corak dan memateri, sebelum mereka dapat menghasilkan sarang blok yang mempunyai rekaan yang kompleks dan kemas. Para pembuat blok batik seharusnya menguasai kemahiran kraf menggunakan tangan dan pengurusan barangan tembaga.

Dalam hal ini, kunci utama untuk menguasai kemahiran membentuk dan membuat sarang blok batik ialah kegigihan, fokus dan komitmen yang tinggi. Jika seseorang itu tidak mempunyai nilai-nilai tersebut, maka sukar untuk menguasai kemahiran tersebut. Menurut Pak Ya, proses penghasilan batik moden masa ini semakin mudah dan tidak sama seperti masa dahulu. Batik tradisional memiliki empat atau lima lapisan kain, manakala batik moden pula hanya mempunyai selapis atau dua lapis sahaja. Maka itu, tidak hairanlah batik tradisional lebih mahal harganya disebabkan oleh nilai keseniannya yang tinggi. Oleh sebab itu, Pak Ya menyeru kepada generasi muda untuk mempelajari kemahiran membuat dan membentuk sarang blok batik kerana batik Terengganu memiliki permintaan yang tinggi dalam pasaran tempatan dan antarabangsa.

Setiap pembuatan batik mempunyai identitinya yang tersendiri bergantung kepada lokasi dan budaya masyarakat setempat. Menurut Pak Ya, ketika berusia 16 tahun, beliau tertanya-tanya tentang identiti batik. Apabila gurunya menunjukkan salah satu rekaan blok batik kepadanya, batik tersebut mempunyai motif sayap seakan-akan burung garuda dan banyak digunakan pada batik Terengganu. Pengusaha batik Terengganu pada masa itu banyak mengambil batik Jawa sebagai inspirasi untuk menghasilkan corak batik Terengganu. Motif rekaan batik Terengganu hampir 80 peratus mirip kepada motif rekaan batik Indonesia.

Motif corak rekaan batik Kelantan pula banyak menonjolkan imej pagoda. Hal ini dikatakan demikian kerana motif rekaan batik Kelantan terpengaruh dengan unsur dari Thailand. Thailand juga mempunyai rekaan batiknya yang tersendiri. Pak Ya menyatakan bahawa pada zaman dahulu masyarakat menggunakan blok kayu untuk mengecop batik. Motif asal rekaan batik Terengganu lebih terarah pada bunga-bungaan. Walau bagaimanapun, ada juga batik Terengganu menggunakan motif haiwan seperti gajah yang dikatakan memiliki pengaruh dari India.

Walau bagaimanapun, kebanyakan pengusaha batik kini lebih gemar untuk mengecop batik di luar, seperti di Indonesia, kerana kos di sana jauh lebih murah berbanding di Malaysia. Keadaan tersebut menyebabkan perniagaan batik asli Terengganu merudum kerana harga yang ditawarkan oleh pesaing jauh lebih rendah. Hal ini menyebabkan banyak pengusaha batik Terengganu terpaksa menutup operasi atau beralih arah modul perniagaan yang lebih menguntungkan. Disebabkan oleh kurangnya pendedahan tentang batik, banyak pembeli tertipu dengan menyangkakan batik yang dibelinya adalah asli dari Terengganu.

Dengan pengalaman lebih hampir 50 tahun dalam dunia batik ini, Pak Ya dapat mengenali jenis batik dengan hanya melihatnya sahaja. Menurut beliau, terdapat perbezaan ketara antara batik yang menggunakan teknik asli, seperti cop blok atau canting, dengan batik yang menggunakan teknik “cetak”. Batik yang menggunakan teknik “cetak” hanya nampak cantik apabila dilihat di bahagian hadapan dan corak batik menjadi kabur apabila dilihat dari belakang. Hal ini dikatakan demikian kerana teknik “cetak” hanya mencetak rekaan corak di hadapan batik. Batik yang menggunakan teknik cop blok pula kelihatan lebih menonjol pada motif kerana coraknya melekat dengan kemas.

Baru-baru ini, Pak Ya menerima satu tempahan untuk menghasilkan sarang blok batik dari Universiti Malaysia Terengganu (UMT). Bagi beliau, tempahan tersebut merupakan lain daripada yang lain kerana pihak UMT meminta beliau menghasilkan blok batik yang mempunyai bentuk motif penyu. Hal ini merupakan projek terbaharu UMT untuk meningkatkan kesedaran awam terhadap pemeliharan kehidupan laut, khususnya penyu, melalui penghasilan batik bermotifkan penyu. Menurut Pak Ya, motif penyu dalam pembuatan batik amat sesuai dengan imej UMT sebagai sebuah universiti yang menjalankan kajian tentang kehidupan laut dan juga sebagai simbol negeri Terengganu.

“Hingga kini, motif penyu dalam pembuatan batik belum lagi dikomersialkan dalam pasaran dan amat sesuai digunakan pada baju. Saya berasakan bahawa idea ini sangat baik dan berupaya menarik minat masyarakat terhadap batik, seterusnya dapat mengembangkan lagi produk batik kepada umum,” ujar Pak Ya.

Dalam setiap tempahan blok batik yang diterima, Pak Ya tidak pernah mengenakan cas yang melampau kerana batik merupakan khazanah warisan milik masyarakat Malaysia. Tidak hairanlah Pak Ya amat disenangi oleh para pengusaha batik dan juga komuniti setempat.  Bahkan, setiap sarang blok batik yang dihasilkan oleh Pak Ya mempunyai ketahanan yang lama dan dapat digunakan berulang-ulang kali jika dijaga dengan cara yang betul.

Menurut Pak Ya, sarang blok batik menjadi rosak sekiranya tidak dicuci dengan betul dan tidak dapat digunakan dalam tempoh yang lama. Pak Ya sangat mengambil berat terhadap setiap blok batik yang dihasilkannya. Hal ini disebabkan oleh kos pembuatan sarang blok batik semakin meningkat kerana harga bahan mentah seperti timah dan tembaga semakin mahal. Oleh hal yang demikian, Pak Ya sering memberikan nasihat penjagaan blok kepada para pengusaha batik agar dapat digunakan dalam tempoh yang lama. Bahkan, disebabkan perusahaan batik berasaskan blok semakin berkurangan kerana batik canting semakin popular sejak belakangan ini, turut memberikan kesan terhadap kos pembuatan blok dan nilai pasaran batik blok. Masyarakat kini lebih cenderung untuk membeli batik harga yang lebih murah kerana faktor ekonomi semasa.

Tidak dapat dinafikan bahawa industri batik, khususnya di Terengganu, sememangnya semakin rancak dan mendapat permintaan yang tinggi pada masa ini. Walau bagaimanapun, industri ini berhadapan dengan masalah kekurangan tenaga mahir. Hal ini disebabkan oleh generasi muda kini tidak mahu mewarisi dan menceburi diri dalam bidang perusahaan batik. Generasi kini lebih cenderung untuk bekerja dalam sektor pekerjaan yang lebih selesa dan lumayan.

Walaupun begitu, Pak Ya tetap terus menghasilkan sarang blok batik selagi hayat dikandung badan kerana minatnya yang sangat mendalam dalam dunia pembuatan batik ini. Pak Ya bersyukur kepada Tuhan kepada dia masih dianugerahkan kesihatan yang baik untuk meneruskan penghasilan sarang blok batik. Harapan beliau agar dapat mewariskan kemahiran pembuatan blok batik kepada generasi muda agar khazanah warisan tersebut tidak pupus ditelan zaman, memandangkan kini hanya beliau seorang sahaja yang berkemahiran menghasilkan sarang blok batik di Terengganu.


Usaha Pendigitalan Sastera Rakyat dan Bahasa Peribumi Sarawak

Untuk mendapatkan maklumat terkini, ikuti kami melalui Telegram

Dewan Bahasa dan Pustaka Cawangan (DBP) Sarawak telah menganjurkan Seminar Kearifan Tempatan Sarawak yang telah diadakan pada 16 Mac 2021 bertempat di Balai Budaya DBP Cawangan Sarawak.  Seminar yang diadakan pada kali ini bertemakan “Ke Arah Pendigitalan Produk Sastera Rakyat dan Bahasa Peribumi”.

Seminar yang dijalankan ini bertujuan untuk menghimpunkan para sarjana, pengkaji, karyawan dan ahli bahasa dalam merangka strategi tentang pelestarian dan pendokumentasian bahasa dan sastera yang terdapat di Bumi Kenyalang. DBP Cawangan Sarawak turut berharap agar usaha seperti ini dapat menggalakkan pengkajian tentang sastera dan bahasa peribumi.

Dalam ucapan perasmian Encik Abang Haliman Abang Julai, Pengarah DBP Cawangan Sarawak, berharap agar Seminar Kearifan Tempatan Sarawak yang sebelum ini dikenali sebagai Seminar Sastera Rakyat dan bahasa Ibunda akan menjadi wadah yang sesuai untuk para penyelidik di Sarawak agar dapat berkongsi kajian dan penemuan dalam penyelidikan yang dijalankan terutamanya dalam mengangkat karya seperti kumpulan cerita rakyat, daftar kata, kamus bahasa peribumi dan lain-lain yang dirasakan perlu untuk dimanfaatkan bersama.

Pada majlis berkenaan, Pengarah DBP Cawangan Sarawak turut melancarkan 11 program yang dijalankan oleh Unit Pembinaan dan Penyelidikan DBP Cawangan Sarawak yang merangkumi program berimpak tinggi seperti pembinaan kamus dan daftar kata, penyelidikan manuskrip Masjid Al-Qadim dan penyelidikan Darul Hana yang dijalankan pada tahun 2021.

Seminar menampilkan empat pemakalah yang terdiri daripada Dr. Syaidul Azam Kamarudin, Perancang Bahasa DBP Cawangan Sarawak, Dr. Haji Zainal Abiddin Masleh, Pensyarah Cemerlang, Institut Perguruan Kampus Batu Lintang Kuching, Dr. Sarah Samson Juan dan Dr. Suhaila Saee masing-masing dari Fakulti Sains Komputer dan Teknologi Maklumat, Universiti Malaysia Sarawak.

Pemakalah yang pertama Dr. Syaidul Azam Kamarudin menyifatkan peranan DBP dalam melestarikan bahasa peribumi di Sarawak cukup jelas apabila penyelidikan yang telah dijalankan oleh DBP telah menerbitkan kamus dan daftar kata bahasa sukuan. Beliau turut menjelaskan tentang kewujudan portal e-Borneo yang dapat menjadi rujukan kepada pengkaji-pengkaji tentang bahasa dan sastera yang terdapat di Sarawak.

Pembentangan oleh pemakalah yang kedua Dr. Zainal Abiddin Masleh, berharap agar pendigitalan yang dilakukan perlu memfokuskan kepada kamus dan daftar kata. Beliau turut menjelaskan pelestarian bahasa perlu dilakukan secara bersama oleh komuniti penutur dalam mempertahankan sesebuah bahasa agar pemeliharaan bahasa dapat dilakukan supaya bahasa-bahasa tidak pupus seperti bahasa Latin, Tambora dan Seru (Sarawak).

Pemakalah yang ketiga Dr. Suhaila Saee berkata kaedah konvensional dalam mendokumentasikan kepelbagaian sumber bahasa sangat bergantung kepada kepakaran dan usaha ahli bahasa di peringkat linguistik dan memerlukan kesungguhan, masa dan kos yang tinggi. Jadi beliau berharap agar teknologi yang ada hari ini dapat dimanfaatkan dalam usaha memperkembangkan dan mengekalkan semula bahasa peribumi di Sarawak.

Dr. Sarah Samson Juan, pemakalah terakhir berpandangan teknologi digital merupakan elemen penting di dalam memudahkan proses pengumpulan data bahasa. Teknologi ini mempunyai pelbagai fungsi sedia ada yang boleh membantu menganalisis data serta membuat aplikasi interaktif yang memberi manfaat kepada pengguna sistem. Puan Coretta Herliana Kura, Perancang Bahasa bertindak selaku moderator dalam seminar ini.

Majlis yang disiarkan secara langsung menerusi Facebook DBP ini dihadiri oleh 20 undangan yang terdiri daripada kakitangan, penulis dan rakan penyelidik. Seminar ini diadakan mengikut prosedur operasi standard seperti yang ditetapkan oleh Kementerian Kesihatan Malaysia.


Mohd Zuriyadi Sarpin: Cabaran Kurator Muda Masa Ini

Bak kata pepatah Melayu, ke mana tumpahnya kuah jika tidak ke nasi. Datuknya merupakan seorang pemain muzik dan penyanyi dalam kumpulan Cempuling, iaitu sebuah aliran muzik tradisional Jawa yang popular di Lembah Klang. Ayah dan ibunya pula memperkenalkan karya seni lukis, memandangkan mereka berdua berbakat dalam melukis. Itulah Mohd Zuriyadi Sarpin, Kurator dan Ketua Cawangan, Cawangan Pembangunan Usahawan dan Industri, Balai Seni Negara.

Zuriyadi mendapat pendidikan formal di Universiti Teknologi MARA dalam bidang Diploma Seni Lukis dan Seni Reka dan memperoleh ijazah sarjana muda dalam bidang sains sosial di Universiti Sains Malaysia. Setelah itu, Zuriyadi bekerja sebagai seorang pereka grafik selama 5 tahun sebelum bertugas sebagai Penolong Kurator di Balai Seni Negara. Kini, beliau merupakan Kurator di Balai Seni Negara.

Antara tugas sebagai kurator termasuklah membantu menyelaraskan pelbagai pameran di dalam dan luar negara. Zuriyadi ditempatkan di Unit Komunikasi Korporat, Cawangan Promosi dan Pemasaran untuk memastikan unit ini mampu mengangkat imej Balai Seni Negara. Di cawangan ini juga membuatkan Zuriyadi berjaya membuat jaringan perniagaan bersama-sama beberapa agensi pengiklanan popular di Malaysia dan mendekati para wartawan seni tanah air.

Zuriyadi juga bertanggungjawab untuk mewujudkan hubungan perniagaan dengan pemain industri di bawah jenama Art Marketplace (Jualan Seni), mengendalikan portal gogallery.my, Go Tutorial (platform pembelajaran online) dan membuat jaringan dengan pihak industri seperti Artespree, ArtInBook, Piksum dan program Jelajah Keusahawanan Seni.

Bercerita tentang Balai Seni Negara, Zuriyadi menjelaskan bahawa Balai Seni Negara berperanan mengumpul, memulihara dan mempamerkan hasil seni visual rakyat dan negara, serta karya signifikan antarabangsa melalui perolehan koleksi, konservasi, pameran koleksi, penyelidikan, penerbitan, promosi dan wacana seni. Seterusnya, balai ini turut berusaha untuk mengembangkan potensi sebagai pembangun tamadun seni budaya negara dengan mendaya usaha aktiviti seni untuk memperoleh pendapatan melalui aktiviti seni budaya, bantuan kepada penggiat seni, memberi sokongan dan khidmat nasihat serta memajukan pembangunan seni visual.

Sebagai sebuah agensi kerajaan yang ditugaskan untuk memartabatkan seni visual, sudah tentu matlamatnya selari dengan polisi negara. Balai Seni Negara terikat dengan undang-undang dan peraturan tertentu. Balai Seni Negara tidak menghalang pengkarya menghasilkan karya seni kerana memahami kreativiti itu perlu diraikan, namun jika terdapat karya yang bersifat provokasi melampau atau bertentangan dengan norma masyarakat yang terlalu ekstrim, maka Balai Seni Negara perlu mengambil langkah tertentu kerana pelanggannya bukan hanya pelukis dan orang seni, namun seluruh rakyat Malaysia.

Dalam hal ini, para seniman mungkin berasakan bahawa Balai Seni Negara menghalang kreativiti mereka, namun sebenarnya ada peranan yang lebih besar perlu dimainkan oleh Balai Seni Negara. Hal ini merupakan cabaran utama bahagian Kuratorial. Perdebatan tentang hal ini tidak pernah selesai. Justeru itu, pihak Balai Seni Negara sentiasa proaktif untuk menyelesaikan segala perkara yang berbangkit. Selain itu, antara cabaran lain termasuklah menggalakkan penglibatan masyarakat dalam aktiviti seni. Hal ini dikatakan demikian kerana Balai Seni Negara sentiasa dilihat sebagai pendukung utama seni dan tidak harus ketinggalan dalam menjuarai aktiviti seni visual tanah air dengan menganjurkan pameran dan pertandingan.

Menyentuh tentang perkembangan seni visual di luar lembah Klang, Zuriyadi menyatakan bahawa setiap negeri mempunyai daya tarikannya yang tersendiri. Di Pulau Pinang misalnya, terdapat beberapa pusat seni, seperti Hin Bus Depot, dan agensi seperti Penang Art District dan Think City. Selain itu, Balai Seni Pulau Pinang juga sangat aktif menjalankan pelbagai pameran dan pertandingan untuk mencungkil bakat baharu. Selain itu, perkembangan seni mural jalanan di Pulau Pinang turut merebak di seluruh Malaysia. Di samping itu, menurut statistik, terdapat 70 buah galeri di seluruh Malaysia, enam buah rumah lelongan seni, lapan buah galeri seni di institut pengajian tinggi seluruh Malaysia dan 28 buah kumpulan dan persatuan seni di Malaysia. Data ini menunjukkan bahawa seni visual itu tidaklah bersifat statik, namun bergerak secara organik di seluruh Malaysia.

Dalam aspek pemasaran pula, menurut Zuriyadi, seni itu sebenarnya merupakan satu bentuk komoditi. Urus niaga seni mempunyai pusingan ekonomi yang tersendiri dengan wujudnya transaksi jual beli karya di Malaysia. Pihak galeri wujud kerana adanya aktiviti jual beli lukisan, manakala rumah lelong wujud kerana adanya permintaan. Maka itu, seni merupakan satu peluang perniagaan yang baik bagi sesetengah pemain industri. Pada tahun 2018, pulangan hasil jualan seni untuk negara ialah RM71.46 juta. Sungguhpun demikian, kebanyakan seniman tanah air tidak mahir dalam urusan perniagaan dan hanya mengikut kata pemilik galeri atau pengumpul koleksi untuk menentukan urusan jual beli dan kontrak perjanjian.

Pada hakikatnya, para seniman berkarya untuk kepuasan peribadi dan mengharapkan pihak galeri membeli karya mereka atau menawarkan peluang berpameran. Sedangkan jika mereka mempunyai ilmu dalam perniagaan, sudah tentu karya meraka dapat dikomersilkan. Budaya seni di Malaysia masih belum pada tahap tertinggi dan kerjaya sebagai pengurus seni di Malaysia masih belum berkembang. Di Eropah misalnya, rata-rata pelukisnya mempunyai pengurus yang menguruskan hal berkaitan promosi dan pemasaran, serta peluang berpameran di galeri atau muzium berprestij tinggi. Seniman seperti Raja Azhar dan Yusof Gajah merupakan contoh pelukis yang baik kerana berjaya menerapkan eleman keusahawanan dalam diri mereka.

Mengakhir perbulan, Zuriyadi menegaskan bahawa Malaysia tidak ketandusan bakat seni. Saban tahun, banyak nama baharu yang wujud dalam dunia seni visual tanah air. Ruang pameran juga semakin banyak dan hal ini membantu merancakkan aktiviti seni di Malaysia. Walau bagaimanapun, negara masih lagi kekurangan pengkritik seni yang benar-benar kritikal bagi mengimbangi ekosistem seni di Malaysia. Penulisan dan perbincangan tentang hal seni di Malaysia harus lebih rancak dan diterbitkan untuk dijadikan sebagai rujukan umum.

Diharapkan pada masa akan datang, pihak kerajaan dapat memberikan pengecualian cukai kepada rakyat Malaysia yang membeli karya seni pelukis tempatan. Hal ini secara tidak langsung memberikan galakan kepada peminat seni untuk membeli dan menghargai karya seni, sekali gus merancakkan aktiviti jualan seni di Malaysia.

Penulis merupakan pensyarah seni visual di Akademi Seni Budaya & Warisan Kebangsaan (ASWARA).


Akulturasi Budaya Jepun-Malaysia

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) telah menganjurkan program Cakna Ilmu: Luar Jendela pada 27 Mac 2021 yang diadakan secara langsung menerusi Facebook DBP Malaysia. Tema program pada kali ini ialah “Konbanwa Malaysia Akulturasi Budaya Jepun-Malaysia”.

Program yang menampilkan lima orang ahli panel yang pernah bermausatin di Malaysia kerana menyambung pelajaran, iaitu Yuka Kanamori (Anisah), Tomomi Kurosa (Balqis), So Kimura (Solehan), Iljima Hazuki (Zubaidah) dan Kuroda Rin (Redhuan) ini diadakan bertujuan menarik minat masyarakat dapat berbahasa Melayu dengan betul. Selain itu, program ini juga diharapkan dapat memberikan pendedahan kepada orang asing terhadap bahasa Melayu. Aspek bahasa dan budaya Melayu dan Jepun turut dikupas dengan panjang lebar dalam program ini.

Perbincangan berkisar tentang persamaan budaya Jepun dan Malaysia. Zubaidah mengatakan yang dia gemar membelanja rakan-rakannya terutamanya rakan yang lebih muda daripadanya kerana sudah terbiasa dengan budaya masyarakat di Malaysia. Redhuan pula mengatakan bahawa persamaan budaya Malaysia dengan Jepun ialah masyarakatnya kerap memberikan hadiah dan sangat menghargai generasi tua.

Selain itu, persamaan antara budaya Malaysia dengan Jepun ialah generasi muda tidak meminta-minta duit belanja dan sentiasa berdikari walaupun mereka sedang melanjutkan pelajaran di universiti. Antara keunikan budaya Jepun ialah mereka sentiasa mengucapkan terima kasih kepada orang yang menjaga kesejahteraan mereka pada setiap musim seperti musim panas, musim luruh dan lain-lain lagi. Mereka turut memberikan hadiah sebagai tanda penghargaan atas sumbangan mereka tersebut. Aspek kebersihan juga sangat dititikberatkanMereka juga sangat mementingkan aspek kebersihan. Mereka diajar dan membersihkan setiap kawasan sekolah sejak dari kecil lagi.

Program tersebut mendapat sambutan yang menggalakkan daripada masyarakat. Program seumpama ini harus diteruskan agar bahasa kita sentiasa segar dan tidak lekang dari bibir penutur asing.


Merdunya Dialek Perlis

Negeri Perlis Indera Kayangan mempunyai 22 buah mukim. Setiap mukim tersebut mempunyai pelat atau lenggok bicara yang berlainan. Perlis mempunyai dua bahagian, iaitu Perlis Utara dan Perlis Selatan. Apabila sesebuah negeri bersempadan antara satu sama lain, maka dialek yang ada turut dipengaruhi oleh pengguna bagi kedua-dua bahagian yang bersempadan itu.

Sehubungan dengan itu, pengaruh bahasa atau pelat Siam juga mempengaruhi penduduk di bahagian Perlis Utara, yang bersempadan dengan negara Thailand. Hal ini demikian kerana kemerduan dialek Perlis ini terpengaruh disebabkan oleh pengarah daripada dialek Siam yang mempunyai kemerduan lenggok pertuturan yang sopan dan lebih lembut berbanding dengan dialek Melayu yang lain. Kedudukannya yang unik ini turut memberikan impak kepada dialek Melayu yang dituturkan oleh penutur natif di Perlis.

Menurut Kamus Dewan Edisi Keempat, dialek merupakan satu bentuk bahasa yang digunakan dalam sesuatu daerah atau oleh sesuatu kelas sosial yang berbeza daripada bahasa standard, loghat atau pelat daerah. Menurut Zaki Abdul Halim dari Pusat Sains Liberal, Fakulti Sains Gunaan dan Kemanusiaan, Universiti Malaysia Perlis,  dialek Perlis merupakan subdialek bagi dialek Melayu Kedah Utara, termasuklah Kubang Pasu, Padang Terap, dan Langkawi. Dari situlah loghat dialek Perlis wujud daripada sebahagian loghat dalam dialek Kedah.

Dialek Perlis merupakan turunan daripada dialek Kedah (Induk). Penyebaran dialek Melayu Kedah pula tidak asing lagi kerana Perlis telah lama berada di bawah pemerintahan Kedah sebelum kedua-duanya dipisahkan. Berdasarkan dialek Perlis ini, beberapa ciri khas dapat dikenal pasti, iaitu:

Dialek Perlis mempunyai sabdu seperti yang terdapat pada dialek Kelantan. Sabdu dalam dialek Perlis dapat dilihat dan diperdengarkan bagi konsonan /k/ dan /t/ yang menghasilkan bunyi pekat, tebal dan mendalam semasa konsonan itu diujarkan.

Dialek Perlis mempunyai satu keunikan daripada bahasa Melayu Baku walaupun dialek ini dirangkumkan dalam dialek utara yang leksikalnya hampir sama dengan dialek di negeri Kedah, Pulau Pinang dan Perak Utara. Faktor penyebaran dialek di Perlis disebabkan oleh faktor sejarah dan faktor geografi.

Secara ringkasnya, Perlis pada asalnya berada di bawah pemerintahan kerajaan Kedah. Pada masa yang sama, terdapat kerajaan Siam yang bersempadan dengan negeri Kedah. Perlis pula berada di tengah-tengah, iaitu di antara dua kerajaan besar ini.

Peperangan telah berlaku antara dua kerajaan ini dan menyaksikan Perlis memilih untuk berpihak kepada Siam. Setelah peperangan berlalu, Perlis diberi hak pemerintahan sendiri oleh Siam.

Walaupun Perlis telah menunjukkan keragaman dialeknya, dialek Perlis ini masih kurang mendapat perhatian dan penelitian yang mendalam dari segi bidang pengkajian bahasa, iaitu dari segi fonologi, morfologi mahupun sintaksis. Dengan adanya kuasa media sosial kini telah memudahkan dialek-dialek Melayu disebar luas kepada pengetahuan umum oleh pempengaruh media. Hal ini demkian kerana dialek ialah satu khazanah yang sangat bernilai dalam sesebuah masyarakat dan mampu dijadikan rujukan bagi generasi pada masa hadapan.


Batik Kembali Jadi Perhatian Ketika Pelaksanaan PKP

Batik sememangnya telah terkenal di alam Melayu sejak berabad lamanya dan menjadi sebahagian daripada budaya masyarakatnya. Batik dipercayai berasal daripada perkataan Jawa, iaitu ba dan tik, yang membawa maksud setitis lilin. Manakala, Kamus Dewan Edisi Keempat mendefinisikan batik sebagai kain yang bercorak dilukis atau ditera dengan lilin dan dicelup.

Di Malaysia, batik merupakan bidang kraf tangan tradisional yang unik dan istimewa, selain songket, sehinggakan Majlis Kraf Dunia-Asia Pasifik mengiktiraf batik Malaysia sebagai salah satu kraf tempatan yang terkenal di peringkat global. Walaupun pihak Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) telah mengiktiraf batik sebagai warisan tidak ketara milik Indonesia pada tahun 2009, tetapi tidaklah bermakna kerajaan Malaysia tidak berusaha untuk turut mendapatkan pengiktirafan berkenaan. Tambahan pula, batik Malaysia adalah berbeza dengan batik Indonesia. Antara perbezaan yang dapat dilihat dengan ketara termasuklah batik Malaysia memiliki lebih banyak motif dan corak flora, penggunaan peralatan canting satu mata, dan digunakan sebagai pakaian dan perhiasan.

Sepanjang tempoh pelaksanaan Perintah Kawalan Pergerakan (PKP) di Malaysia, terdapat dua sidang media khas saban hari yang menjadi tumpuan tontonan masyarakat Malaysia iaitu sidang media Menteri Kanan (Keselamatan), Datuk Seri Ismail Sabri dan sidang media Ketua Pengarah Kesihatan, Tan Sri Dr. Noor Hisham Abdullah. Yang menariknya, selain maklumat semasa berkaitan wabak COVID-19, masyarakat juga tertarik dengan pemakaian kemeja batik oleh Datuk Seri Ismail Sabri apabila isu ini menjadi tular di laman media sosial. Pemilihan persalinan batik dengan rekaan corak dan warna yang menarik membuatkan masyarakat jatuh hati dengan batik Malaysia. Hal ini sekali gus mempromosikan batik Malaysia dan keunikannya masih lagi menjadi perhatian masyarakat.

Sejarah menunjukkan batik telah wujud sejak lebih 1000 tahun dahulu dan berkemungkinan bermula dar Mesir Kuno. Di Asia Tenggara, batik disebut dalam sejarah pada abad ke-17. Manakala di Malaysia, perkembangan batik dipercayai telah bermula di Pantai Timur dan hingga kini batik sememangnya antara daya tarikan pelancongan bagi negeri Kelantan dan Terengganu. Menurut Abdullah Jumain dalam kajiannya bertajuk “Batik: Sejarah dan Keistimewaan Tekniknya”, terdapat pelbagai jenis batik yang di Malaysia, antaranya termasuklah batik lukis atau canting, batik blok atau terap, batik skrin, dan batik pelangi.

Penggunaan batik sememangnya sangat meluas dalam kalangan masyarakat Malaysia. Bagi wanita, kain batik digunakan dalam pelbagai gaya ,sama ada dijadikan baju kurung atau kebaya, atau digunakan sebagai kain sarung atau basahan di rumah. Manakala, lelaki juga menggayakan batik sebagai kemeja ketika menghadiri majlis-majlis keramaian atau acara formal. Dalam usaha mempromosikan batik ke negara luar, dua syarikat penerbangan Malaysia, iaitu Malaysia Airlines Berhad (MAB) dan Malindo Air telah menggunakan batik sebagai pakain seragam bagi para pekerja mereka. Rekaan kebaya para pekerja MAB yang menggunakan batik Sarawak bercorakkan bunga tempatan iaitu bunga cempaka, bunga melur dan bunga raya telah disenaraikan antara seragam paling cantik di dunia pada tahun 2018. Hal ini membuktikan keunikan batik mampu menjadi tarikan masyarakat dunia.

Usaha untuk mengkomersilkan batik sentiasa dilakukan oleh pihak kerajaan kerana keunikan yang ada padanya, selain batik yang merupakan salah satu identiti bangsa Malaysia. Ikon yang paling diingati dalam memartabatkan batik, baik di dalam mahu pun di luar negara, sudah tentulah Allahyarham Tan Seri Endon Mahmood yang telah mengilhamkan dan melancarkan Batik Malaysia: Ciptaan Untuk Dunia. Allahyarham terus membantu mempromosikan dan memartabatkan seni kraf tempatan, terutamanya batik melalui pertubuhan sebuan badan bukan kerajaan, iaitu Yayasan Budi Penyayang.

Selain itu, Pertandingan Rekaan Batik Piala Seri Endon yang mula diadakan pada tahun 2003 juga merupakan antara medan terbaik dalam melahirkan lebih ramai pereka muda yang berbakat dalam seni batik. Hingga kini pertandingan ini masih dijalankan dan berjaya mencungkil lebih banyak bakat baru dan menghasilkan pelbagai rekaan dan inovasi penggunaan batik di Malaysia. Konvensyen Batik Antarabangsa Kuala Lumpur buat julung-julung kalinya juga telah diadakan di negara ini pada tahun 2005 dengan menampilkan 14 orang pembentang kerjas kerja daripada seluruh negara. Bahkan, Allahyarham Tan Seri Endon juga telah dipilih sebagai “Tokoh Jarum Berlian Malaysia 2004” kerana usahnya memartabatkan seni warisan negara.  Usaha Allahyarham kini diteruskan oleh anaknya, Nori Abdullah yang merupakan Pengerusi Yayasan Budi Penyayang melalui pelbagai program terasuklah melalui Galeri Seni Indon.

Pada tahun 2008, semua kakitangan awam lelaki di Malaysia disarankan memakai baju batik Malaysia pada setiap hari Khamis. Usaha kerajaan ini dianggap tepat sebagai antara usaha kerajaan mempopularkan kembali batik yang semakin dilupakan masyarakat. Bahkan, hingga ke hari ini saranan tersebut masih diamalkan. Keunikan batik jelas masih menjadi perhatian apabila penggayaan kemeja batik oleh Menteri Kanan (Keselamatan), Datuk Seri Ismail Sabri dalam sidang medianya menjadi perhatian masyarakat dan tular di media-media sosial. Pemilihan kemeja batik dengan corak rekaan yang menarik selain warna yang menonjol menyebabkan masyarakat begitu tertarik dan teruja dengan batik. Hal ini membuktikan bahawa batik sebenarnya bukanlah sesuatu fabrik yang kolot untuk dipakai.

Dalam usaha memastikan batik untuk terus kekal relevan, usaha untuk melakukan inovasi terhadap pemakaian dan penggunaan batik di kalangan masyarakat wajar diteruskan. Walau bagaimanapun, menurut Ketua Pengarah Perbadanan Kemajuan Kraftangan Malaysia (Kraftangan Malaysia) Ibrahim Ismail, usaha itu perlu juga dilaksanakan tanpa mengabaikan identiti asal batik. Hal ini dikatakan demikian kerana industri kraf tidak boleh bersifat statik atau mengongkong dan jika hanya masih menggunakan kaedah lama mungkin juga batik tidak menepati permintaan semasa pasaran.

Kini, batik lukis Terengganu juga digunakan oleh pengusaha MaryamBayam bagi membuat aksesori kepala dan anting-anting sebagai antara inovasi dalam meneroka pasaran batik yang lebih luas selain memenuhi cita rasa anak muda kini. Semasa program Batik Fest 2019 di Pusat Pelancongan Malaysia (MATIC) pada tahun 2019, jerai MaryamBayam merupakan antara gerai popular yang mendapat perhatian pengunjung daripada dalam dan luar negara.

Usaha Kraftangan Malaysia memperkenalkan batik linut di Mukah, Sarawak yang diperbuat daripada sagu bagi menggantikan penggunaan lilin merupakan antara teknik baharu dalam pembuatan batik. Kraftangan Malaysia juga berhasrat untuk meneroka lebih banyak teknik dan mencipta identiti batik bagi setiap negeri. Sebagai contohnya, bunga lada bagi Negeri Sembilan, bunga Kesidang bagi negeri Melaka, bunga Raflessia bagi negeri Sabah dan bunga Orkid Normah bagi negeri Sarawak. Selain inovasi batik, kerajaan melalui Kraftangan Malaysia juga giat mempromosikan batik melalui beberapa festival seperi Hari Kraf Kebangsaan (HKK), Batik Kraft dan sebagainya dalam usaha meluaskan pemasaran batik Malaysia kepada masyarakat..

Secara kesimpulannya, jualan produk kraf negara telah mencatat kkeuntungan sebanyak RM 465.5 juta pada tahun 2019 dan 34 peratus daripadanya adalah hasil daripada jualan produk berasaskan batik. Jadi, sewajarnya usaha untuk terus melakukan inovasi terhadap penggunaan batik selain memartabatkan batik sebagai warisan negara wajar dilakukan secara berterusan kerana batik bukan sahaja akar budaya masyarakat kita tetapi juga mampu menjana ekonomi negara.

Para pemimpin perlu mencontohi Menteri Kanan (Keselamatan), Datuk Seri Ismail Sabri yang mengenakan kemeja batik sebagai persalinan dalam sidang media beliau. Masyarakat juga perlu mengambil langkah proaktif dengan membeli batik asli Malaysia berbanding batik negara luar demi memastikan kelangsungan industri ini di negara kita. Jika setiap pihak mampu menjadi duta kepada produk batik, sudah semestinya batik tempatan mampu menerokai pasaran dunia.


Bantu Promosi Pengusaha Seni Budaya Hulu Selangor

Untuk mendapatkan maklumat terkini, ikuti kami melalui Telegram

Hulu Selangor – Pandemik COVID-19 yang melanda sejak tahun lalu bukan sahaja membantutkan peningkatan ekonomi negara, bahkan turut mengubah landskap kehidupan dan pendapatan masyarakat, terutamanya dalam bidang seni dan kebudayaan. Atas dasar itu, Majlis Kebudayaan Negeri Selangor dan Jawatankuasa Pelaksanaan Program Rentak Selangor telah mengadakan lawatan khas melawat lokasi pengusaha kesenian dan kebudayaan pada 6 hingga 7 Mac 2021 yang lalu.

Objektif utama lawatan ini diadakan adalah untuk membantu mempromosikan produk dan hasil kesenian dan kebudayaan masyarakat di Hulu Selangor, sekali gus meningkatkan semula pendapatan para pengusaha yang terjejas. Lawatan yang diadakan selama dua hari itu meliputi kawasan Kuala Kubu Bharu dan Bukit Beruntung dengan melibatkan bidang kesenian, seperti batik, kraf kitar semula, seni tarian dan pembuatan alat muzik menggunakan barangan terbuang.

Dengan berlangsungnya program seperti ini, diharapkan dapat membantu mengurangkan beban para pengusaha kesenian dan kebudayaan di Selangor yang terjejas dengan mempromosikannya melalui platform media konvesional dan baharu. Lawatan ini disertai oleh para pengamal media di seluruh negara dan sidang media bersama Tuan Borhan Aman Shah, Pengerusi Jawatankuasa tetap Pembangunan Luar Bandar dan Kebudayaan Negeri Selangor.


Pelancongan Era COVID-19: Melancong Gaya Patuh SOP, Patuh Syariah dan Peduli Sosial

Kita menduga angka 2020 menjadi satu lagi tahun membangun dalam era kemajuan dan perkembangan globalisasi. Namun begitu, tiada sesiapa pun yang menjangkakan sebaliknya yang berlaku. Tahun 2020 ternyata meninggalkan sejarah dan tamparan besar yang akan dikenang seumur hidup. Mengimbas tragedi pandemik COVID-19 yang melanda seluruh dunia sejak Mac 2020, secara tidak sedar sudah setahun kita berjuang mengharunginya dengan pelbagai pengalaman dan perasaan.

Tidak perlu dibutirkan satu per satu lagi kesan dan akibat yang dihadapi susulan wabak ini. Kita akui bahawa kelembapan ekonomi telah melanda negara tercinta. Dengan bermulanya Perintah Kawalan Pergerakan (PKP) sekitar Mac 2020 yang lalu, majoriti pemain industri terkesan. Sektor pelancongan juga menerima nasib yang sama. Bayangkan industri yang mempunyai hampir empat juta pekerja ini telah dibebani kesulitan ekonomi. Sebagai buktinya, sekitar 45 bilion kerugian telah pun direkod dalam tempoh enam bulan pertama.

Bayangkan lagi industri pelancongan dan kebudayaan adalah antara pemacu utama pertumbuhan ekonomi. Namun memetik kenyataan yang disuarakan oleh Menteri Pelancongan, Kesenian dan Kebudayaan, Datuk Seri Nancy Shukri menerusi laporan Berita Harian Online pada 27 Jun, sebelum penguatkuasaan PKP, sektor ini menyumbang lebih kurang 15.5 peratus kepada keluaran dalam negara kasar (KDNK). Walau bagaimanapun sesudah PKP, bidang ini juga antara yang paling terkesan sekali gus memberi impak negatif kepada pertumbuhan ekonomi secara keseluruhan. Bukan itu sahaja, Jabatan perangkaan Malaysia (DOSM) turut mencatatkan jumlah pekerjaan bagi April 2020 menurun sebanyak 1.0 peratus kepada 14.93 juta orang berbanding tempoh yang sama pada 2019.

Meskipun begitu, Perintah Kawalan Pergerakan Pemulihan (PKPP) yang pernah dijalankan pada 10 Jun 2020 yang lalu menyaksikan kerajaan membenarkan industri pelancongan untuk beroperasi secara peringkat. Sudah pasti sedikit sebanyak membantu pihak pemain industri untuk kembali membangunkan ekonomi masing-masing.

Kini memang kita belum menang melawan pandemik ini, namun “lampu hijau” yang telah dikeluarkan kerajaan ini menyaksikan penggiat industri perlu tampil kreatif, berani dan terus berdaya saing. Hanya strategi dan pendekatan baharu mampu untuk menarik kembali perhatian pelancong tempatan sekali gus merancakkan semula sektor pelancongan negara.

Pelancongan domestik dilihat sebagai satu-satunya inisiatif yang mampu mengaktifkan dan memulihkan sektor ini selagi sempadan negara masih ditutup.

Menurut Hafiz Hazin, Pengarah TOURISM Malaysia Wilayah Timur, jika sempadan negara dibuka, kemungkinan hanya membabitkan kemasukan pelancong dari negara hijau. Namun hingga kini, kita belum tahu kemampuan negara jika inisiatif sebegini diambil. Kita juga tidak pasti adakah rakyat telah benar-benar bersedia? Justeru itu, kempen pelancongan domestik perlu digiatkan.

Setahun berlalu rasanya rakyat sudah memahami bahkan cakna dengan perubahan baharu yang melanda negara. Lantaran itu masyarakat dilihat sudah bersedia dan bijak dalam mengurus risiko penularan virus. Tidak dinafikan pasti wujud segelintir masyarakat yang masih memilih untuk menangguhkan dahulu aktiviti rekreasi atau pelancongan yang sudah dirancang, namun kita juga tidak menafikan segelintir yang lain pula sudah bersedia untuk meneruskan kelangsungan minat dan rutin.

Di sinilah penggiat perlu terus berperanan dalam memperhebatkan promosi pelancongan masing-masing. Platform laman sosial perlu diperluaskan agar capaian maklumat dan hebahan diterima ramai. Kerjasama dengan pihak berkaitan termasuk media juga perlu disinergikan. Ternyata kerajaan melalui Kementerian Pelancongan, Kesenian dan Kebudayaan progresif apabila Program Semarak Pelancongan Domestik dan Kempen Cuti-Cuti Malaysia dilancarkan dalam usaha untuk menyemarakkan pelancongan dalam negara.

Alah bisa tegal biasa. Begitulah yang boleh dikaitkan dengan prosedur operasi standard (SOP) yang perlu dipatuhi ketika kita berada di premis luar atau menjalani aktiviti di luar. Sudah pasti sektor pelancongan juga tidak terlepas daripada membudayakan norma baharu ini.

Tidak dapat tidak, pemain industri perlu tegas dan menitikberatkan saranan Kementerian Kesihatan Malaysia (KKM) berkaitan norma baharu. Para pelancong juga sepatutnya tidak memandang remeh apatah lagi mudah melatah. Sebenarnya kedua-dua pihak sama ada pemain industri dan pelancong perlu sentiasa bersedia dan terbuka dalam memahami perubahan ini. Ingatlah kedua-dua memiliki peranan penting bagi memastikan kebarangkalian penularan virus berkurangan sekali gus membantu memutuskan rantaian gejala ini. Bukankah mencegah lebih baik daripada mengubati? #Kitajagakita; itulah yang kita lakukan.

Tidak perlu memandang jauh, negara kita sendiri memilki ratusan destinasi ekopelancongan yang menawarkan peluang dan pengalaman menarik untuk menikmati keindahan semula jadi. Jika sebelum ini kita memilih mengembara ke negara luar, kini tibalah masanya kita kembali melihat khazanah yang ada di tanah air sendiri.

Taman Negara Pahang merupakan taman negara yang terbesar dengan keluasan 2,477 km² diikuti oleh Taman Negara Kelantan seluas 1,043 km² dan Taman Negara Terengganu seluas 853 km². Lebih istimewa di sinilah berdirinya Gunung Tahan yang menjadi gunung tertinggi di Semenanjung Malaysia dengan ketinggian 2187m. Selain daripada aktiviti pendakian gunung, pelancong juga boleh memerhati kehadiran hidupan liar di bumbung rimau yang kebiasaannya memerlukan pelancong untuk bermalam di situ. Bagi aktiviti sungai pula, pelancong boleh memancing raja ikan sungai iaitu ikan kelah. Namun syaratnya ialah “catch and release“ sebagaimana yang telah ditetapkan oleh Jabatan Perhilitan.

“Secara purata bagi tahunan setiap penunjuk arah akan mendaki Gunung Tahan sekurang-kurangnya sekali sebulan dan 12 kali setahun seorang, namun bagi penunjuk arah yang aktif bilangan dalam sebulan berkemungkinan bertambah. Berbeza setelah COVID, tiada lagi pelancong yang hadir disebabkan pelaksanaan PKP,” kongsi Wan Mohamad Adham Wan Mohamad, 27 tahun yang bertindak sebagai pemandu pelancong Taman Negara Pahang Sg Relau. Beliau yang juga penunjuk arah Gunung Tahan dan pemegang lesen asas pemandu pelancongan ini cukup sebati dengan gunung tersebut hampir empat tahun lamanya.

“Sebelum COVID had kehadiran pendakian pada setiap hari ialah seramai 48 orang peserta. Namun kini had peserta yang ditetapkan ialah hanya 20 orang pada setiap hari.” Tambahnya lagi untuk aktiviti berkhemah juga peserta tidak dibenarkan untuk berkongsi khemah sebaliknya perlu membawa khemah sendiri. Syarat ini juga menjadi garis panduan yang telah dikeluarkan oleh Taman Negara Pahang.

Menyahut saranan kerajaan, Adham turut memberitahu pelaksanaan promosi semula produk-produk yang ada di Taman Negara Pahang dan juga sekitar kampung yang berdekatan giat dilakukan oleh pasukan mereka dalam usaha merancakkan kembali aktiviti pelancongan di situ.

“Terlalu banyak daya tarikan dari segi geologikal dan biologikal di sini. Gunung Tahan adalah tarikan kuat. Namun selain itu, Taman Negara Pahang Sg Relau juga kaya dengan haiwan mamalia yang jarang ditemui dan semakin pupus seperti harimau, tenuk, gajah dan rusa bahkan Sungai Tahan menjadi kawasan habitat kepada ikan kelah.”

“Antara aktiviti baharu yang perlu dicuba pelancong ialah berkenu. Kami tawarkan dua pakej iaitu 3 hari 2 malam dan 4 hari 3 malam yang melibatkan lokasi Kuala Juram ke Kalung dan Kuala Juram ke Kuala Yu.”

Bagi bakal pelancong yang berperanan dan berpotensi besar dalam menggerakkan dan memulihkan ekonomi sektor pelancongan, pematuhan SOP tampak biasa namun hakikatnya ia memberi impak yang luar biasa. Jika bergejala seperti sesak nafas, batuk, selesema dan demam, dapatkan rawatan susulan. Di sinilah kita jaga kita perlu dilaungkan selalu.

Ada petikan hadis Nabi Muhammad SAW yang diriwayatkan oleh Imam al-Bukhari dan Muslim menyebutkan, “Tidak sempurna iman seseorang daripada kamu sehinggalah dia mengasihi saudaranya seperti dia mengasihi dirinya sendiri.”

Jadi norma baharu hakikatnya mewujudkan bahkan menggandakan kepedulian sosial antara kita. Lebih indah lagi, hari ini kita melancong bukan hanya sekadar patuh SOP tetapi juga patuh syariat. Bermakna kita tidak melancong ke lokasi yang tidak selamat dikunjungi, sederhana dalam berbelanja memandangkan melancong di dalam Malaysia dan mengambil ibrah daripada musafir.

Kita tidak lagi sekadar merehatkan fikiran sebaliknya merangsang pemikiran agar lebih banyak mengingati Pencipta apatah lagi ketika diuji sebegini. Inilah serampang dua mata kita. Ketika musafir atau melancong pula, usah lupa memperbanyakan berdoa agar wabak ini diangkat Yang Esa. Kita percaya bahawa  doa orang musafir antara doa yang dikabulkan Allah.

Ya, setiap kali sesuatu yang buruk berlaku, kita ada dua pilihan iaitu sama ada membiarkannya melemahkan kita atau menjadikan kita lebih kuat. Ketika kita merasakan berkurangnya sumber ekonomi dan lain-lain tetapi sebenarnya ada juga yang bertambah. Apa? Bukankah kita lebih banyak berdoa, lebih sayangkan diri dan orang lain, lebih bersedia dengan segala kemungkinan, lebih berani bertindak dan mencuba, lebih bersyukur, lebih bijak dan banyak lagi!

Benarlah firman Allah SWT, “Boleh jadi kamu membenci sesuatu padahal itu baik bagi kamu dan boleh jadi kamu menyukai sesuatu padahal itu buruk bagi kamu, Allah jualah yang mengetahui sedang kamu tidak mengetahuinya.” (Surah al-Baqarah: 216)


Sembang Seni dan Budaya Filem Butak

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka telah menganjurkan Sembang Seni dan Budaya yang telah diadakan pada 13 April 2021. Program yang diadakan pada kali ini menyentuh tentang filem “Butak” arahan Sabri Yunus. Program tersebut menampilkan tiga orang ahli panel yang terdiri daripada Maizura Ederis; penulis skrip, U-Wei Haji Saari; pengarah filem dan Fadli Al- Akiti yang merupakan editor majalah Dewan Sastera. Dr. Rosmani Omar, Ketua Editor Bahagian Majalah  bertindak selaku moderator dalam program tersebut.

Maizura Ederis menyatakan bahawa filem “Butak” mempunyai unsur-unsur yang boleh mendidik masyarakat. Beliau juga menambah beliau lebih cenderung untuk menghasilkan skrip yang mempunyai unsur-unsur mendidik dan islamik. Hal ini demikian kerana karya kreatif secara tidak langsung boleh mendidik masyarakat dan memberikan nilai tambah yang positif.

U-Wei Haji Saari pula menyatakan bahawa filem merupakan cerminan hidup yang terpilih dan seharusnya memberikan pengajaran dan nilai baharu kepada penonton. Pengarah “Butak”, Sabri Yunus menampilkan banyak ragam masyarakat seperti dialek utara, timur dan lain-lain lagi. Ramai pengarah filem gemar membikin filem dari kaca mata kanak-kanak kerana kanak-kanak mempunyai sifat murni. U- Wei juga menambah bahawa masyarakat tidak mempunyai budaya menonton dan tidak menonton filen tempatan.

Fadli Al- Akiti berkata “Butak” menampilkan elemen kosmologi Melayu Islam dan perkembangan jalan cerita yang manusiawi. Mesej yang dibawakan dalam filem tersebut ialah manusia mempunyai peluang untuk berubah menjadi lebih baik. Beliau juga menyatakan aspek pemasaran sangat penting untuk mempromosikan filem kepada masyarakat. Selain itu, masyarakat masih lagi menganggap filem hanyalah menumpukan aspek hiburan semata-mata. Hal ini demikian kerana masyarakat tidak didedahkan dengan aspek filem yang baik dan kurang menyentuh tentang mesej dan nilai budaya yang dibawakan dalam suatu filem. Beliau juga menyatakan bahawa masyarakat Kelantan masih lagi kuat berpegang kepada nilai budaya tradisional Melayu. Oleh sebab itu, filem “Butak” banyak menampilkan nilai kebudayaan masyarakat Melayu.

Majlis yang disiarkan secara langsung menerusi Facebook Dewan Bahasa dan Pustaka ini diadakan mengikut prosedur operasi standard seperti yang ditetapkan oleh Kementerian Kesihatan Malaysia.


Satu Langit Satu Budaya

Wau merupakan salah satu aktiviti sukan udara yang amat popular dalam kalangan masyarakat Melayu. Permainan ini amat diminati oleh kanak-kanak dan orang dewasa memandangkan wau merupakan permainan tradisional, selain daripada permainan congkak, gasing, batu seremban, galah panjang dan sebagainya. Walau bagaimanapun, wau menjadi pilihan memandangkan mempunyai keunikan tersendiri iaitu mampu terbang tinggi di udara. Apatah lagi dimainkan secara beramai-ramai, ternyata mampu menghasilkan warna-warni, pemandangan unik, dan memukau mata, serta gah di dada langit.

Menurut mitos yang disampaikan pada zaman dahulu, wau pada mulanya adalah permainan tanpa nama. Kanak-kanak membuatnya daripada daun tertentu, yang kemudiannya diikat pada tulang belakang daun tersebut dengan tali kelopak batang pisang atau urat daun nanas. Mereka memainkannya di tempat lapang dan kawasan yang berangin agar dapat menerbangkan wau tersebut. Pada suatu hari, permainan yang dimainkan mereka itu telah putus talinya. Seorang kanak-kanak menangis kerana terlampau sedih. Tangisan itu melahirkan bunyi “wa…wa…wa…”. Sejak peristiwa itu jugalah lahirnya perkataan wau.

Bukti lahirnya nama wau juga tercatat dalam catatan Tun Seri Lanang di mana Raja Ahmad bermain wau bersama-sama pemuda dan kerabat diraja. Perkataan wau juga dikaitkan juga dengan mitos Dewi Dewa Dani dan Dewa Muda. Mengikut mitos yang lain, wau wujud daripada kisah semangat padi, asal usul empayar Srivijaya, kembara Siti Zubaidah dan banyak lagi kisah-kisah yang dikaitkan dengan permainan wau.

Hari ini, permainan wau masih lagi mendapat tempat di hati semua peringkat umur. Pelbagai sambutan pesta wau yang diadakan membuatkan wau terus meniti di bibir masyarakat kini. Acara ini mampu menarik minat golongan muda yang dilihat semakin membelakangkan budaya dan warisan negara memandangkan masing-masing terlalu leka dengan permainan moden masa ini. Paling memberikan kesan adalah penggunaan wau ketika sambutan Hari Kemerdekaan.

Pada era modenisasi ini, masyarakat menikmati pelbagai kemajuan dan pembangunan fizikal yang pesat. Namun begitu, ironinya pelbagai warisan nenek moyang kita semakin dipinggirkan oleh masyarakat, terutamanya golongan muda. Adakah kita sanggup membiarkan khazanah kebudayaan kita ditelan peredaran zaman dan lenyap daripada bumi kita? Tepuk dada tanya selera.

Oleh hal yang demikian, untuk mengemarakkan lagi dunia permainan wau, pelbagai jenis dan bentuk wau telah dicipta. Antaranya termasuklah wau burung, wau pari, wau katak, wau bayan, wau merak, wau kucing, wau jala budi, wau lenggang kebayan, wah sewah, dan wau barat. Walau bagaimanapun, wau yang paling mendapat tempat dan popular adalah wau bulan. Wau dipopularkan melalui sebuah pertandingan atau acara. Dalam sesuatu pertandingan, wau diukur dari segi keindahannya iaitu bentuk, corak ciptaan, warna, keaslian dan ukuran. Salah satu kemaslahatan permainan tradisional ialah wau merupakan kebanggaan aset budaya bangsa Malaysia. Hal ini dikatakan demikian kerana permainan tradisional wau merupakan ciptaan nenek moyang kita yang melambangkan ciri-ciri kebudayaan bangsa.

Pada kebiasaannya, wau dimainkan oleh dua orang, iaitu seorang juru anjung yang memegang wau dan seorang juru tarik yang memegang tali. Permainan wau memerlukan kawasan yang berangin. Apabila adanya tiupan angin, tali akan ditarik melawan arus angin dengan cara menghulur dan menarik tali sehingga wang terbang tinggi di udara. Satu kepuasan jelas terasa apabila wau yang dihasilkan mampu terbang tinggi diudara. Bahkan ada wau yang dimainkan di kampung-kampung mampu terbang tinggi dan “bermalam” di udara. Keesokan hari barulah mereka menurunkannya semula.

Cara menghasilkan wau juga rumit. Hal ini dikatakan demikian kerana jika tidak kena cara, wau tidak mampu terbang di udara.  Pembuat wau harus mengenali bahagian wau, seperti belalai, bilah ekor, bilah sayap, batang busur, tali busur, ekor dan beberapa bahagian penting lagi. Walau bagaimanapun, wau diperincikan kepada lima komponen asas, iaitu kepala, busur, sayap, pinggang dan ekor. Selain faktor masa, kerja meraut buluh, mengimbangi kepak dan melekat kertas juga memerlukan kepakaran, di samping pemilihan bahan mentah dan kemahiran kraf tangan.

Dalam hal ini, beberapa petua dan pantang larang dalam pemilihan buluh seharusnya diambil berat. Antaranya termasuklah pemilihan buluh dari kawasan tinggi dan lapang, buluh mestilah kering, jangan tebang buluh yang mempunyai pucuk muda, dan memilih buluh yang condong ke arah matahari naik. Rangka wau yang telah siap kemudiannya ditampal dengan kertas berlainan warna untuk menghasilkan wau yang cantik dan menarik. Selain itu turut dihias dengan corak seperti pucuk rebung atau bunga cengkih. Di kepala turut dihias rambu-rambu halus berwarna-warni menambahkan lagi kecantikan rupa. Akhir sekali, dipasangkan busung untuk mengeluarkan bunyi dengung apabila diterbangkan serta menjadi penghias dada langit.

Di Malaysia, antara acara besar yang pernah dianjurkan dan diwartakan dalam kalendar pelancongan negara berkaitan dengan wau termasuklah Festival Layang-layang Sedunia di Johor, Festival Layang-layang Antarabangsa Kabong, Sarawak. Pesta Wau Antarabangsa Kelantan, Pesta Angin Timur, Perlis, Pesta Wau Parit Buntar, Kedah, Pesta Kebudayaan Terengganu, Rentap Wau dan Layang-Layang Tertutup Daerah Ledang, Johor.

Festival Layang-Layang Johor merupakan festival tahunan terbesar yang disertai oleh pemain layang-layang tempatan dan antarabangsa. Selain peringkat antarabangsa dan negeri, pertandingan ini juga dibuat di peringkat daerah, seperti Pertandingan Wau Cantik dan Wau Naik, daerah Kemaman Terengganu, untuk memastikan permainan tradisional kita tidak lenyap di bumi kita. Jika tiada usaha sebegini, maka akan lenyaplah seni kebudayaan yang dapat memperlihatkan maruah bangsa kita. Pesta seperti ini wajar diadakan saban tahun.

Pelbagai agensi, seperti majlis perbandaran, Kementerian Pelancongan, Seni dan Budaya, Kementerian Pendidikan Malaysia, Majlis Pelayang Malaysia, Persatuan Pelayang dan sebagainya turut memberikan sokongan setiap kali sesuatu acara berkaitan dengan wau diadakan. Bahkan turut diserikan dengan persembahan, bengkel, pertandingan, pameran wau dan layang-layang, khususnya usaha mempromosikan wau kepada generasi muda tentang keindahan permainan tradisional di Malaysia dan keharmonian sejagat.

Bak kata pepatah, melentur buluh biarlah daripada rebungnya. Di sekolah, seni permainan tradisional wau seharusnya didedahkan dan dijadikan kokurikulum di sekolah. Para pelajar sewajarnya didedahkan di dalam kelas tentang wau seperti cara pembuatan, cara bermain, dan mengetahui kepentingannya terhadap kebudayaan, sekali gus menyuntik ilmu baharu. Hal ini dikatakan demikian kerana generasi muda merupakan tunjang yang bakal mewarisi pucuk kepimpinan dan mewarnai masyarakat kita kelak.

Pada kebiasaannya, tema yang dipilih dalam sesuatu permainan atau pertandingan wau untuk menunjukkan keindahahan budaya Malaysia ke seluruh dunia, seterusnya merapatkan hubungan di bawah satu langit dan satu budaya. Budaya ini ternyata mengetengahkan falsafah tersendiri mengikut kefahaman dan kepercayaan masing-masing yang penuh keindahan melalui penciptaan wau dan layang-layang. Oleh sebab itu, generasi muda bertanggungjawab untuk melestarikan khazanah ini dari generasi ke generasi. Hiasilah dinding rumah anda dengan sebuah wau untuk tatapan dan penghias mata para tetamu. Secara tuntasnya, permainan tradisional  merupakan khazanah warisan yang tidak ternilai. Ayuh, bangkitlah generasi baharu untuk terus mengekalkan momentum penghias warna-warni awan biru ini sejak zaman-berzaman.


Untuk mendapatkan maklumat terkini, ikuti kami melalui Telegram

TUARAN – Tourism Malaysia melancarkan Pakej Cuti Penjawat Awam Sabah dan Labuan – Bagus Baini! pada 23 April 2021 dalam usaha untuk menyemarakkan pelancongan domestik. Program ini merupakan kesinambungan daripada kejayaan pelancaran Pakej Istimewa Penjawat Awam di Kuala Lumpur anjuran Tourism Malaysia pada 3 September 2020 yang lalu.

YB Dato’ Sri Hajah Nancy Shukri, Menteri Pelancongan, Seni dan Budaya Malaysia, yang hadir merasmikan pelancaran pakej berkenaan di Kota Kinabalu, Sabah berkata, pakej yang memberikan tawaran istimewa dengan diskaun eksklusif buat penjawat awam dan pesara serta keluarga ini bertujuan menghargai khidmat bakti mereka ketika negara dibelenggu pandemik COVID-19.

Pakej cuti tersebut memfokuskan kepada produk-produk pelancongan sekitar daerah di Sabah dan Labuan. Sebanyak 88 pakej pelancongan ditawarkan oleh 37 agensi pelancongan, 22 hotel serta 5 produk pelancongan yang mengambil bahagian bagi mempromosikan pakej percutian 2 hari 1 malam, 3 hari 2 malam, dan 4 hari 3 malam, dengan melibatkan hotel bertaraf 5, 4 dan 3 bintang serta hotel bajet di sekitar Kota Kinabalu, Papar, Beaufort, Tambunan, Tenom, Tuaran, Kudat, Kota Marudu, Tamparuli, Ranau, Sandakan, Tawau, Semporna dan Labuan.

Selain pakej penginapan, penjawat awam dan pesara juga boleh menikmati pakej produk-produk pelancongan menarik untuk kunjungan harian dengan kadar diskaun harga tiket masuk sehingga 20 peratus. Antara produk pelancongan yang tersenarai ialah Mari Mari Cultural Village dan Muzium Lotud di Tuaran, Rumah Terbalik dan 3D Wonder Museum, Walai Tobilung di Kota Marudu dan Rimbun Stingless Bee Farm di Labuan. Tempoh sah laku pakej adalah hingga 31 Disember 2021.

Pakej Cuti Penjawat Awam Sabah dan Labuan – Bagus Baini! dibangunkan oleh Tourism Malaysia dengan kerjasama Lembaga Pelancongan Sabah (STB), Persatuan Ejen Pelancongan dan Pengembaraan Malaysia (MATTA) Sabah Chapter, Persatuan Hotel Malaysia (MAH), Sabah Tourist Association (STA), Persatuan Hotel Bajet Malaysia (MyBHA), MASwing serta Kongres Kesatuan Pekerja-pekerja Di Dalam Perkhidmatan Awam (CUEPACS).

YB Dato’ Sri Hajah Nancy menyeru kepada seluruh penjawat awam dan pesara agar merebut peluang keemasan ini untuk melancong secara bertanggungjawab dengan pematuhan kepada Prosedur Operasi Standard (SOP) dan kebiasaan baharu. Penjawat awam boleh mendapatkan tawaran pakej ini dengan hanya menggunakan pas pekerja mereka di agensi-agensi pelancongan terpilih. Maklumat lanjut boleh didapati di laman sesawang Tourism Malaysia https://www.malaysia.travel/deals-packages dan di laman Facebook Tourism Malaysia Sabah.


Pengaruh Anime dan Manga Terhadap Golongan Muda Jepun

Kuala Lumpur – Dewan Bahasa dan Pustaka telah menganjurkan program Cakna Ilmu: Luar Jendela yang telah diadakan pada 24 April 2021.  Tema program tersebut pada kali ini ialah “Anime dan Manga dalam Kalangan Muda-Mudi Jepun” dan diadakan secara lintas langsung ke Tokyo, Jepun di Facebook DBP.

Tujuan program tersebut diadakan adalah untuk menarik minat masyarakat supaya berbahasa Melayu dengan betul dan memberikan pendedahan kepada masyarakat tentang minat orang asing terhadap bahasa Melayu. Program tersebut menampilkan lima orang panel iaitu Kaito Ishikawa (Kamil), Rio Kamimura (Roziah), Towa Kawamura (Tijah), Koseki Ayumi (Amani) dan Riho Moriyama (Rohana). Mereka membincangkan tentang budaya dan bahasa Melayu serta Jepun.

Towa Kawamura (Tijah) menyatakan bahawa anime dan manga dijadikan sebagai alat pendidikan semenjak di sekolah rendah lagi. Tambahnya lagi, kebanyakan cikgu sekolah menengah atau sekolah tinggi di Jepun menggunakan anime atau manga untuk menjelaskan perkara yang sukar diajar kepada para pelajar. Riho Moriyama (Rohana) pula menambah bahawa anime dan manga mempunyai pengaruh yang cukup besar dalam kalangan golongan muda-mudi di Jepun.

Selain itu, muzium anime dan manga di Jepun tumbuh seperti cendawan selepas hujan kerana sambutan yang hangat daripada masyarakat tempatan dan luar. Anime dan manga boleh menjadi medium untuk mengajar golongan muda-mudi Jepun tentang kebudayaan tradisional Jepun. Kaito Ishikawa (Kamil) menyatakan bahawa golongan muda Jepun boleh mempelajari nilai-nilai positif yang diterapkan dalam anime dan manga. Contohnya, penulis dan pelukis anime dan manga “Naruto” menyelitkan unsur-unsur yang positif seperti tidak mudah berputus asa, sentiasa menolong orang lain, menghormati guru, bersikap mesra dengan orang ramai dan lain-lain lagi.

Selain itu, sewaktu mereka melanjutkan pelajaran di Malaysia, mereka juga mempelajari budaya Malaysia seperti makanan, perayaan, permainan tradisional dan lain-lain lagi. Hal ini menunjukkan bahawa masyarakat luar sangat berminat untuk mempelajari bahasa Melayu dan kebudayaan unik Malaysia. Muhamad Rafiq Abd Rahman, Penolong Perancang Bahasa bertindak selaku moderator dalam program tersebut.

Program tersebut mendapat sambutan yang menggalakkan dari masyarakat. Semoga program seperti ini dapat diteruskan oleh DBP untuk memberikan pendedahan dan ilmu kepada masyarakat.


Allahyarham Abu Bakar Omar: Renungan Mata dan Gaya Bicara Serius Tetap Diingati

Kekuatan penampilan Abu Bakar Omar dalam lakonan drama di televisen ialah pada gaya renungan mata dan mimik mukanya yang serius ketika mendengar bicara pelakon lain kepadanya. Dialog itu akan terus diamatinya dengan penuh minat tanpa mengangguk atau mengungkapkan sebarang bicara beberapa ketika.

Keupayaan kamera memberikan tumpuan penuh kepada wajahnya itu pula jelas menunjukkan dirinya sebagai seorang pendengar yang baik. Situasinya yang mendengar secara tenang, menyusul keluar pula kata-kata bersahaja daripada mulutnya. Ada ketikanya, tiada dialog pun yang diungkapkan dan beliau terus membisu sambil merenung kepada watak di depannya atau memandang ke arah lain.

Jika ada pun dialog yang akan keluar daripada mulutnya selepas itu mungkin  terlalu pendek sebagai respons kepada watak yang berbicara dengannya.   Biasanya bermula dengan dialog yang pendek tanda respons, menyoal atau menyatakan pandangannya melalui bicaranya yang tersusun patah demi patah. Apabila watak di depannya berusaha mempertahankan hujahnya atau mengemukakan persoalan, beliau terus memerhati, seperti mula adegan tadi, dan kemudiannya akan berbicara lagi.

Begitulah kebiasaan gaya penampilan yang agak ketara Allahyarham Haji Abu Bakar Omar yang menampakkan kematangannya ketika meniti usia emas.  Penampilannya memegang pelbagai watak memang sudah tidak asing lagi kepada penonton yang menjadi kekuatan dalam lakonannya yang bermula dengan Sandiwara dan Panggung Drama di Radio Televisyen Malaysia (RTM) bermula era 1970-an, kemudiannya berlakon dalam drama televisen terbitan RTM.

“Ketika membaca sesuatu skrip yang dihantar oleh penulis, saya sudah dapat membayangkan watak ini sesuai dilakonkan oleh Allahyarham, lalu terus menghubunginya,” kata Zuraidah Mohd. Noh, penerbit drama radio di Radio Nasional FM dan Radio Klasik, yang kerap mengundangnya berlakon sejak 40 tahun lalu.

“Suaranya yang jelas dan tegas mampu memegang sebarang watak yang mencerminkan keteguhan pendirian juga kerap berlakon dalam drama berbentuk purbawara yang tidak banyak pelakon mempunyai nada suara yang sesuai untuk menggayakannya,” kata Zuraidah.

“Allahyarham yang gemar bersyair, bergurindam dan menyanyi bersedia memberikan maklum balas tentang dialog atau penambahbaikan pada akhir jalan cerita kepada penerbit, malah bersedia berkongsi kebolehan dan  membantu menunjuk ajar pelakon lain ketika berlakon agar mereka benar-benar dapat menghayati watak,” tambah Zuraidah.

Kecemerlangan bakat seni lakonnya itu turut diiktiraf dalam beberapa anugerah, bermula dengan Anugerah Seri Angkasa RTM pada 1983 bagi kategori Pelakon Lelaki Terbaik melalui drama televisyen, Senja Belum Berakhir, dan kategori yang sama bagi drama radio pada 1990 melalui drama Igauan Semalam karya Emilia Hashim.

Dalam Anugerah Skrin pula, Allahyarham pernah memenangi dua kali dalam  kategori pelakon Pembantu Lelaki Terbaik pada tahun 1999 melalui drama Mata Hati dan pada tahun 2012 sebagai Pelakon Lelaki Terbaik  melalui drama Gincu Ayah. Melalui Festival Filem Malaysia pada tahun 1983, 1991 dan 2015 juga, Allahyarham pernah dicalonkan bagi kategori Pelakon Pembantu Lelaki Terbaik.

Pelbagai watak yang dilakonkannya sama ada bersifat protagonis yang berusaha menegakkan kebenaran, atau antagonis yang sentiasa hendak membantah dan menentang, berjaya dibawanya dengan baik.  Kejayaan membawa kedua-dua sifat wataknya itu bukan sahaja terletak pada suaranya yang besar dan tegas, tetapi juga melalui mimik muka dan aksi lakonannya.

Suaranya yang besar dan jelas ketika melafazkan bicara secara tersusun menggambarkan kematangannya menguasai watak yang diserahkan.  Perwatakannnya dengan wajah yang serius menyumbang dalam menghidupkan perjalanan sesebuah cerita. Keupayaan ini menjadikan beliau antara pelakon tersohor yang mewarnai perjalanan bidang seninya yang bermula dengan drama radio dan televisyen RTM.

Allahyarham juga turut berlakon dalam beberapa buah drama televisyen terbitan syarikat swasta. Selain berlakon memegang pelbagai watak dalam drama, Allahyarham Abu Bakar juga pernah membintangi beberapa filem pecah panggung, seperti Fenomena, Hingga Hujung Nyawa dan Duyung. Kehadiran wataknya yang hebat, sama ada sebagai pemegang watak utama atau pembantu, cukup penting yang menyumbang kepada perjalanan kisah yang dipaparkan. Hal ini termasuklah ketika melakonkan aksi sedih yang mengundang simpati penonton untuk menangis.

Berita kembalinya Haji Abu Bakar Omar ke Rahmatullah di Pusat Perubatan Kedah di Alor Setar pada 16 April 2021 secara pantas tersebar melalui media sosial dianggap sebagai suatu kehilangan besar.  Bukan sahaja kepada ahli keluarga, tetapi juga dunia seni lakonan tanah air yang turut dirasai oleh pendengar dan penonton.  Allahyarham meninggalkan seorang isteri dan empat  orang anak, serta 15 orang cucu.  Allahyarham dilahirkan di Titi Gajah, Alor Setar, Kedah, pada 25 April 1948.

Anak ketiganya, Afandi Abu Bakar, 43 tahun, menyifatkan Allahyarham sebagai seorang ayah yang sentiasa berusaha membentuk peribadi mulia dalam kalangan anak dan cucu agar sentiasa menghormati orang yang lebih tua, terutamanya ibu bapa, dan tidak melakukan sesuatu yang boleh menyusahkan orang lain.

Menurut Afandi, ketika usianya yang semakin meningkat dalam tempoh lima tahun ini, ayahnya  yang pernah berniaga sebelum ini sudah kurang aktif berlakon  walaupun banyak mendapat tawaran. Hal ini dikatakan demikian kerana beliau ingin berehat daripada bidang lakonan, memberi peluang kepada pelakon-pelakon lain dan menumpukan perhatian  kepada rutin kehidupan seharian.

Bagi Harun Hasan, seorang sahabat baiknya di kampung sejak kecil, menyifatkan Allahyarham sebagai seorang yang mudah bergaul dan disenangi oleh masyarakat, terutamanya kawan-kawan, suka membantu dan pemurah. Begitu juga dengan teman-teman seperjuangannya dalam bidang lakonan menyifatkan Allahyarham sebagai seorang yang mudah mesra, walaupun wajahnya kelihatan serius.

Walaupun Allahyarham kini sudah tiada, tetapi gaya dan penampilannya yang tersendiri pasti tetap diingati oleh khalayak, terutamanya  apabila dapat menonton kembali lakonannya melalui filem atau drama televisyen yang diulang siar.

Marilah kita sedekahkan bacaan Surah al-Fatihah untuk Allahyarham Haji Abu Bakar Omar. Semoga Allah SWT mencucurkan rahmat ke atas rohnya dan ditempatkan dalam kalangan orang yang beriman.


Balai Kemashyuran Grafiti Menjadi Pusat Tarikan Baharu Kampong Gelam

Untuk mendapatkan maklumat terkini, ikuti kami melalui Telegram

Singapura – One Kampong Gelam telah melancarkan Balai Kemashyuran Grafiti pertama di Asia Tenggara pada 28 April 2021 di Kampong Gelam, Singapura yang bertujuan memperkaya pengalaman pengunjung dengan tarikan baharu pada tembok atau dinding tumpuan setinggi lima meter. Tembok tersebut yang berada di sepanjang 131 meter Bali Lane dan 107 meter Ophir Road yang menukilkan pelbagai karya menarik itu mampu memukau mata setiap pengunjung yang menyusurinya.

Projek yang diilhamkan oleh ikonik setempat dan diterajui oleh One Kampong Gelam itu dapat memelihara pemandangan seni jalanan di Kampong Gelam. Dalam ucapan yang diberikan oleh Aileen Tan yang merupakan wakil One Kampung Gelam yang juga pemilik Blu Jaz, beliau menyatakan bahawa “Kerja-kerja pembinaan biasanya akan menjejaskan para peniaga dan kedai mereka. Justeru, kami bekerjasama dengan pihak berkepentingan untuk mengubah penghadang bunyi menjadi daya tarikan seni awam.”

Tambah beliau, “Para pengkarya memang arif menimba peluang yang wujud dalam sebarang kesukaran. Kami berbesar hati menerima sokongan daripada Lembaga Pelancongan Singapura, Lembaga Pembangunan Semula Bandar, Penguasa Pengangkutan Darat serta Kejuruteraan dan Pembinaan GS untuk merealisasikannya.”

Balai yang bertaraf dunia ini dibina bagi meraikan semangat, kepelbagaian dan kebebasan bersuara artis bandar di Singapura yang mempamerkan pelbagai gaya khas kreativiti mereka. Seramai 17 orang pengkarya yang terdiri daripada pengkarya mapan dan pengkarya baharu yang namanya kian dikenali telah mencurahkan idea dan melakarkan karya seni mereka pada dinding tumpuan tersebut. Antaranya termasuklah ANTZ, Didier “Jaba” Mathieu dan Hegira yang mempersembahkan “Constant Elevation” yang merupakan karya fiksyen berunsurkan persekitaran yang dipenuhi dengan kucing jalanan manja dan rumah kedai berbumbung merah. Selain itu, terdapat karya daripada Dem yang membayangkan seniman sebagai burung merpati terbang bebas, membesar dan melebarkan sayap dalam perjalanannya yang tersendiri.


MusEd’21 Martabatkan Pendidikan Seni Muzik Tempatan

Shah Alam –  Sebagai usaha memartabatkan pendidikan muzik tempatan, Fakulti Muzik, Universiti Teknologi MARA dan Persatuan Pendidikan Muzik Malaysia bakal menganjurkan Persidangan Pendidikan Muzik Malaysia (MusEd’21) pada 20 hingga 22 Ogos 2021. Persidangan yang akan diadakan secara dalam talian itu merupakan platform terbaik bagi para pendidik muzik, penyelidik, pentadbir, pelajar, pemuzik, dan pengamal industri untuk membincangkan idea, penemuan, inovasi dan amalan terbaik berkaitan dengan pengajaran dan pembelajaran muzik.

Menurut Profesor Madya Dr. Ramona Mohd Tahir, Pengerusi MusEd’21, persidangan ini diadakan untuk mengetengahkan idea inovatif, karya muzik terkini atau konsep yang dapat memberikan manfaat kepada bidang pendidikan muzik. Oleh hal yang demikian, para pengamal bidang pendidikan muzik, seperti guru muzik sekolah rendah dan menengah, guru muzik swasta, pentadbir, pelajar, pensyarah, penyelidik tempatan dan antarabangsa, amat digalakkan untuk turut serta dalam persidangan ini.

“Antara manfaat yang bakal diperoleh peserta persidangan ini termasuklah peluang menjalinkan hubungan dan jaringan, bukan sahaja dengan para pendidik muzik tempatan, bahkan dari seluruh dunia,” kata Profesor Madya Dr. Ramona.

Persidangan yang dianjurkan ini selama dua hari ini bertujuan untuk mendapatkan pengiktirafan dan sokongan umum terhadap muzik sebagai suatu bidang ilmu yang perlu diketahui, mempromosikan faedah dan kelebihan muzik, serta pendidikan seni muzik, seterusnya meraih sokongan terhadap pendidikan seni muzik ke arah meningkatkan tahap apresiasi muzik umum.


Perkataan “Berutus” dan “Mengutus”

Apakah perbezaan antara perkataan berutus dengan mengutus?


Hidupkan Kembali Tradisi Pasang Pelita Menjelang Aidilfitri

Kuala Terengganu – Amalan menghiasi halaman rumah dengan menyalakan pelita menjadi adat dan tradisi masyarakat Melayu sejak zaman-berzaman setiap kali menjelangnya bulan Ramadan dan sambutan Hari Raya Aidilfitri. Pelita dipasang di sekeliling rumah dan di sepanjang jalan di kampung untuk menerangi dan menceriakan suasana pada waktu malam bagi menyambut ketibaan bulan Syawal. Kepelbagaian jenis pelita, hiasan dan kreativiti menggunakan bahan-bahan terbuang tradisional dan moden menambahkan keceriaan suasana.

Atas dasar itu, kerajaan negeri Terengganu menganjurkan Program Pelita Raya Beautiful Terengganu 2021 bagi memeriahkan suasana perayaan Aidilfitri di negeri itu bermula 6 sehingga 11 Mei 2021. Walau bagaimanapun, pengunjung yang hadir untuk melihat kepelbagaian bentuk pelita di sini perlu mematuhi prosedur operasi standard yang ditetapkan oleh Kementerian Kesihatan Malaysia dan Majlis Keselamatan Negara.

Penganjuran program Pelita Raya Beautiful Terengganu 2021 ini melibatkan lapan Pejabat Daerah di Terengganu dan dianjurkan oleh Jabatan Pelancongan Negeri Terengganu. Antara aktiviti yang diadakan sepanjang program ini termasuklah Pertandingan kategori Foto Pelita Raya Beautiful Terengganu 2021 yang menawarkan hadiah berupa wang tunai terkumpul hampir RM1000.

Program Pelita Raya Beautiful Terengganu 2021 yang diadakan di Kampung Budaya Terengganu, Kompleks Muzium Negeri Terengganu ini merupakan inisiatif pihak kerajaan negeri untuk menghidupkan kembali tradisi menyalakan dan memasang pelita pada bulan Ramadan dan Syawal, seperti zaman dahulu.